Hamar partida jokatuko dituzte Oiarpeko pilotariek Madalensoron »\nurtarrilak 10 |\nOstiralean lau partida ikusteko aukera izango dute pilota zaleek; larunbat arratsaldean, berri, beste sei Pilota gustuko dutenek, izango dute zerekin gozatu asteburuan, Madalensoro pilotalekuan. Oiarpeko pilotariek hamar partida jokatuko dituzte. Ostiralean, 19:15etik aurrera, lau partida izango dira Madalensoro frontoian. Lehenengo biak Gipuzkoako Txapelketakoak izango dira. Haurren Mailako partidak izango dira biak, binakakoak. Ondoren, Euskal Herriko Txapelketako beste bi partidarekin gozatzeko aukera izango dute pilota zaleek. Lehenengoa Kadete Mailakoa izango da, eta bigarrena Gazte Mailakoa. Bi partidetan pilotariak banaka ariko dira. Larunbatean, berriz, 16:00etan hasita, sei partida ikusteko aukera izango da. Lehenengo hirurak Alebin Mailakoak izango dira, eta gainontzekoak Haur Mailakoak. Gabon Kopan, bigarren Oiarpeko pilotariak hainbat txapelketa jokatzen ari dira, beste hainbeste mailatan. Gazteetan, esaterako, Urretxuko Gabon Kopan parte hartu zuten Alberdi urretxuarrak eta Imaz oiartzuarrak. Finalera iritsi ziren, baina ez zuten txapela janzterik izan. Bigarren gelditu ziren, Apaolaza eta Imazen kontra 6-18 galdu ondoren. Euskal Herriko Pilota Txapelketan, berriz, bi partida jokatu dituzte Oiarpeko pilotariek asteburuan. Gazteetan, Oiarpeko Sarasti eta Imazek 22-10 irabazi zieten Aurrera Saiazeko Oria eta Iruretagoienari. 22 Urtez Azpiko Mailan ez zuen zorte bera izan Oiartzungo pilotariak. Iñigo Ugaldek 6-22 galdu zuen Markinako Ansotegiren kontra. Gipuzkoako Trinkete Txapelketan, azkenik, Oiarpe izan da garaile asteburuan. Jon Irastorzak […]\nAstotxoa, zilarretan »\nMende laurdena bete du Astotxo eguneko antzezpenak. Egiptorako ihesa antzezpenaren zilarrezko ekitaldia izateak markatu du aurten Lazkaoko festa, herenegun. Haurrei iritsarazi diete etorkizunerako giltza, jarraipidea ziurtatzen haste aldera desfilea egin baitzuten hogeita hamar bat haurrek herri antzerki nagusiaren aurretik. Geroa irudikatu zuten nolabait, jarraian helduek egin zuten antzeko ibilaldia eginda. Astoa izan zen, esan gabe doa, Astotxo eguneko figura garrantzitsuena. Goiz-goizetik 70 bat buru jarri zituzten Gipuzkoa osoko ganaduzaleek plazan, erakusketan. Bien bitartean, moja zistertarren Santa Ana komentura etengabe ibili zen jendea sartu-irtenean, festaren sorburuan dagoen eskultura multzoa ikusi —agintariengandik ihesi, Mariak eta Josek Jesus haurra Judeatik Egiptora asto gainean eraman zuteneko pasartea oroitzen du—, salda beroa hartu, eta egunaren nahitaezko ikur diren obleak erosteko. Mantsotik esnatu zen igandea, bisitarien ibilaroari dagokionez. Enkarterrietako astoa — Euskal Herrian berezko arraza— berreskuratzeko eta duela urte batzuk egon zen bezala galbidetik ateratzeko ekimenez, enparantza nagusia erakusketa leku izan zen. Kalifikazio ofiziala burutu zuten, bigarren aldiz. Hamabost buru ikuskatu zituzten albaitariek, eta seik lortu zuten arraza garbiari legozkiokeen ezaugarrien ziurtagiria. Gainontzekoak «txikiegiak edo gazteegiak» izateagatik geratu ziren aitortza hori gabe. Kalifikazioa jaso zutenetatik bi, gainera, Gipuzkoako XIII. Lehiaketaren finalera igaro ziren. Ezinbesteko baldintza da kalifikazio ofiziala edukitzea lehiaketara aurkezteko. Eguerdian hasi zen asto lehiaketaren […]\nItsaso bidaiak aurkeztuko ditu Fermin Aramendiak »\nMillas de oro para un navegante en solitario (Urrezko milak bakarkako nabigatzaile batentzat) ikus-entzuneko lana aurkeztuko du Fermin Aramendia irundarrak ostegunean, Amaia KZn. Emanaldia Zure Abenturaren Bila programaren barruan kokatzen da, eta gazt…\nJazpana jaialdia iruditan ikusteko aukera dago Usurbe antzokian »\nEgoitz Irizar saria jasotzen, Jazpanako Amagoia Aiestaranen eskutik Jazpana Fest! jaialdiak emandakoa iruditan bildu dute antolatzaileek, iazko urrian egindako jaialdian ateratako argazkiekin erakusketa osatu baitute. Jaialdiaren barruan antolatutako argazki rallyra aurkeztutako argazkiak dira erakusketan ikusi daitezkeenak, guztira, 30 argazki inguru. Argazkilariak Mikel Lopez , Julen Garcia, Iker Zubizarreta, Irene Mariscal, Raul Piñeiro eta Egoitz Irizar izan dira. Bakoitzaren bizpairu argazki zintzilikatu dituzte Usurbeko hormetan. Rallyko parte hartzaileen argazkiez gain, antolakuntza lanetan aritu den Garbiñe Irizarren argazkiak ere ikusi daitezke. Erakusketa igandera arte egongo da irekita, ohiko ordutegian. Aurtengo argazki onenaren sariaren irabazlea Egoitz Irizar izan da, Willis Drummon taldeko Jurgi abeslariari ateratako argazki arekin. Irizarrek, Alzuri dendan erabiltzeko 200 euroko txekea jaso zuen larunbatean, erakusketaren irekiera ekitaldian. Sari banaketaren ondoren, Keu Agirretxea abeslariak kontzertu akustikoa egin zuen erakusketa gelan bertan. Jazpanako antolatzaileek esan dutenez, 25 lagun inguru elkartu ziren bizkaitarraren emanaldian, eta kontzertuan «giro goxoa eta familiarra» nagusitu zen. Ia ordubeteko saio eskaini zuen Agirretxeak Beasainen. Goierriko Kasta, etzi Aurten lehen aldiz, Gabonetako Jazpana antolatu dute jaialdiko arduradunek, eta egitarau horren barruan txertatu dituzte erakusketa eta Agirretxearen kontzertua. Baina erakusketa antolatzeko ardura hartzeaz gain, Goierriko Kasta taldeko kideei ere bertan egoteko gonbita luzatu zieten Jazpanakoek. Hala, etzi iluntzean, 19:30etik aurrera, […]\nUrte berriarekin batera, hainbat ikastaro jarriko dira martxan »\nPintura tailerra, yoga, dantza, eskulanak, zeramika, txakurrekin bizitzen ikasteko tailerra… Hainbat ikastaro antolatu dira urte berriarekin batera. Hemen aurkituko duzue informazio guztia: ikastaroak 2012\nDantza Soka Eguna eta Kaldereroak antolatzeko bilerak deitu dituzte »\nGabonetako ekitaldiak bukatu, eta Anoetako Udala dagoeneko Dantza-Soka Eguna prestatzen hastera doa. Aurten, otsailaren 11n ospatuko dute. Entsegu egunak eta bestelakoak zehazteko bilera antolatu dute. Bihar, hilak 11, izango da, 18:00etan udaletxean…\nBanaketa baten istorioa, aste honetako Zinema Paradison »\nZinema Paradiso zine klubak Nader y Simin, historia de una separación film luzea programatu du aste honetarako. Asghar Farhadi zuzendari iraniarrak 2011n estreinatutako lana da. Ostiralean izango da, hilaren 13an, Amaia Kultur Zentroan, 20:00etan.\nEuskal Herriko bazterrak bisitatuko dituzte urtarrilean eskualdeko mendi taldeek »\nAsteburu honetarako nahiz hurrengorako, Euskal Herriko parajeak ezagutzeko irteerak antolatu dituzte Tolosako eta Ibarrako mendi taldeek. Oargikoak Zumaiara joango dira eta Alpinokoak, berriz, Plazaolako mugatik Aranorako ibilbidea egingo dute. Ibarrako Haitzetan Raju-Bai Euskal Herriari mendi taldeak, Zuberoara txangoa antolatu du datorren urtarrilaren 27tik 29ra; Santa Grazira joango dira aurten. Flysch-en xarmaren bila Tolosako Oargi mendi elkarteak urteko lehen mendi irteera datorren igandean egingo du, eta Zumaiatik Debarako ibilbidea burutuko dute. Goizean goiz irtengo dira Tolosatik; autobusa Usabal kiroldegian hartuko dute 08:00etan. Zumaiara iritsitakoan hasiko dute ibilbidea; flisch-en inguruan ibiliko direla azaldu dute antolatzaileek, eta «irteera oso polita izango» dela. Bost ordu inguruko ibilaldia, Deban amaituko dute, eta handik itzuliko dira, berriro ere, Tolosara. Bihar izango da izena eman ahal izateko azken eguna. Horretarako, info@oargi.org edo oargimendi@gmail.com helbideetara idatz daiteke; era berean, 688 69 86 42 telefono zenbakira dei egin daiteke, 18:00etatik 21:00etara bitarte. Irteerara, norberak bere janaria eraman beharko du. Gipuzkoa eta Nafarroa artean Alpino Uzturreko kideek ere, igande honetarako antolatu dute 2012ko lehen irteera. Plazaolako mugan hasiko dute ibilbidea, eta Aranon amaituko dute. Autobusean joango dira, eta 08:00etan irtengo dira San Frantziskotik. Ibilbidearen iraupena bost ordu ingurukoa izango da, eta tartean Gipuzkoa eta Nafarroako mugan dauden Urepel (1.056m) eta […]\nErrege Magoen zain hurrengo urtera arte »\nArratsaldeko seiak aldera iritsi ziren, pasa den ostegunean, Errege Magoak Tolosara, eta gaztetxoenek hurrengo urtera arte itxaron beharko dute berriz ere eurekin hitz egin ahal izateko.\nUrteroko moduan, Izaskundik jaitsi ziren, suziri eta kriseiluen a…\nTxintxarri Abesbatza Kultur Elkartearen batzar nagusia, gaur »\nUrte hasiera guztietan egin ohi duen legez, urteko batzar nagusia egingo du Alegiako Txintxarri Abesbatza Kultur Elkarteak. Gaur, hilak 10, herriko kultur etxean izango da, eta bi deialdi luzatu dituzte. Lehen deialdia 20:00etan izango da, eta bigarren…


Trakamatraka Lasarte Aretoan egongo da barikuan - Igorre - Begitu.eus\nTrakamatraka Lasarte Aretoan egongo da barikuan\nAsier Abrisketa 2022-05-11 11:29\nMatraka Culinary Center ikuskizunean janari eta birziklatutako materialakaz musikea egingo dau Jon Urrutia musikariak, 18:00etan.\nMaiatzaren 13an, 18:00etan Igorreko Lasarte Aretoan egongo da Matraka Culinary Center ikuskizuna. Bertan, Jon Urrutia "Trakamatraka" musikariak, musikea aterako deutso jatekoari eta birziklatutako materialei.\n"Erritmo mamitsuek, usain melodikoez bustitako sabore harmoniatsuez elikatutako ikuskizun gustagarria" da ikuskizuna, "jakin-min gosea asetzea eta musikearen, sormenaren eta irudimenaren munduan eta ingurumenagazko errespetuan murgiltzea bilatzen dogu. Ikuskizun honetan ez da ezer botaten eta dan-dana aprobetxetan da".\nTrakamatraka proiektua musikea eta birziklatzea, sormena eta irudimena, musika aniztasuna eta ingurumenaganazko errespetua bateratzen dauzan ekimena da. Material birziklatuakaz egiten ditu instrumentuak, eta honeekaz kontzertu zein tailerrak eskaini.


Topaketak-Encuentros (V), Kultur instalazioen etorkizuna — Eibar.ORG | Eibarko peoria\nHemen zaude: Hasiera / Blogak / Harrikadak / Topaketak-Encuentros (V), Kultur instalazioen etorkizuna\nTopaketak-Encuentros (V), Kultur instalazioen etorkizuna\nMikel Iturria 2006/05/17 08:00\nGauzarik interesgarrienak ostiral goizean entzun nituen. Tabacalera izan zen goizeko gaia. Lehen orduan Josep Ramoneda (Bartzelonako CCCB-ko zuzendaria) aritu zen.\nJosep Ramoneda, Bartzelonako CCCB\nAretora sartu naizenean, 9:50ean, hizketan hasi berria omen zegoen Ramoneda. Ez du power-point-ik erabili. Atrilean, zutik, mintzatu zaigu. Lasai.\nMultikulturalismoaren sukarra gainditzen ari gara, zorionez. Eskubide radikal etniko eta erlijioso horiek arriskutsuak dira bere ustez. Laborategi horretan kiskali zen Jugoslabia ohia.\nGizartearen merkantilizazioa erabatekoa da egun: subjektu merkantilizatua arazo da.\nKant-en bi kontzeptu aipatu ditu: bata, emantzipazioa da (pentsatzeko eta erabakitzeko gai izatea; horretan lagun dezake kultur gune batek); bigarrena, erlatibismoaren aurka (pentsatu eta eragin balore unibertsalekin; bestela, lehen eta bigarren mailako hiritarrak sortzeko arriskua dago).\nGarapen zientifikoa kontutan hartzekoa da ere, baina Hanna Arendt gogoan, “ezinezkoa da aurreratzea, egiten ditugun gauzak ulertzeko gai ez bagara”. Nanoteknologia, adibidez. Kontuz, arduratsu jokatu behar da.\nInformazioaren gizartea: gehiegizko informazioa. Zero informazioa bezain txarra. Kultur gune berri hauen papera sarean seinaleak jartzea da, pertsonek orientazioa gal ez dezaten.\nBanalizazioa edo hutsalkeria: klasiko izan behar da. Hau da, irizpide estetiko, etiko eta epistemologikoak behar ditugu.\nEspirituaren eta gorputzaren industriek izan duten garapena: kontsumoaren logika da gorputza eta arima "hobetzea".\nDemokrazia defektiboa: Margaret Thatcher-ek esan zuen "ez dago gizarterik, pertsonak baizik". Terriblea da, baina betetzen ari da. Eta hori asetutako gizarteen gaitza da.\nHau da, Ramonedaren ustez, markoa.\nKultura eta politikaren arteko harremana\nZergatik interesatzen zaizkie erakundeei kultur guneak?\nKulturak duen botere sinbolikoa: edozein agintarik erakutsi behar du kultur kromoren bat, baita baboenak ere.\nMerkataritza- eta industri-dimentsioak: turistak erakartzeko argia edo foku da. CCCB kultur gunea da eta inoiz ez du funtzionatuko turisten esanetara. Gustura dago etxea betetzen zaionean, baina hori ez da edozein preziotan egin behar. Une honetan, 10 bisitaritik, 6,5 Bartzelona ingurukoak dira, 2,5 atzerritarrak eta 1 Kataluniakoa edo Espainiakoa. Eta antzekoa da Pompidou zentroak duen proportzioa. Tranpatxoa ere omen dago Parisko zentroan: bertan liburutegi publikoa sartzen baita. Dena den, kontutan hartzekoa da kultur industriak gorantz doazela.\nLehen esan du jendeak ez duela bereziki kultura eskatzen, baina badago eskaerarik, nahiz eta ez atera manifestaziotan. Lausoa da, eskatzaileak ez dira zorrotzak. Eta hori ez da ona. Adibide gisa, komunikabideetako kritikariek zein ondo tratatzen duten aipatu du. Ez da kexatuko, baina ez duela bere burua presionatuta ikusten.\nLegitimitate demokratikoa: hierarkiaren lehen mailan jarri behar da publikotasunaren kudeaketaz mintzatzen garenean. Hau da, badute Ramoneda kargutik kentzerik, baina ezin dute muturra sartu haren programazioan. Oinarrizkoa da eta hasiera-hasieratik adostu beharrekoa. Hori eta adierazpen askatasuna. Aitortu du abantaila duela, Diputazioa baita patronorik handiena CCCBn eta berau eguneko tentsio politikotik at omen dago (Diputazioa).\nCCCBri buruzko zenbait ohar\nMigrazioa, etorkinak, berritasunak dira. Globalizazioak espazioa txikitu egin du eta denbora azeleratu. Raval auzoan 80.000 biztanle daude, horietatik % 55 etorkina da. Duela 10 urte, etorkinen portzentaia % 2koa zen. Gaur egungo migrazioa hirietara doa eta hori ere bada nobedadea.\nImaginario ezberdinak gurutzatu egiten dira. Hirietan espazio publiko eta ez publikoen arteko gurutzaketa gertatzen da. Azken horren adibide da Johannesburg hiria. Bertan, hiriaren erdialdeko plazak hutsik daude, Sowetora joan behar duzu. Hiriak espazio bakarra izan behar du eten multikulturalistari aurre egiteko.\nBeste imaginarioekin gertatzen den intseminazioa: mugak puskatzen dira eta Europan bertako islama sortzen ari da, bertakoen marka nabarmena duena.\nGizateriaren ideia birsortu behar dugu, mehatxatuta baitago.\nBukatzeko, kultur guneak tipularen antzekoa izan behar du, Ramonedaren iritziz. Inbestigazio- eta esperimentazio-gunea da bihotza. Gero, gainerako kapak. Eta inbestigazioak ideiak behar ditu kuriositatearen motorra pizteko.\nbagenu, coño, que estoy intentando el EGA...\ndenak zure pasioa jarriko balu eguneroko bizitzan, izugarrizko munduan biziko ginateke


Eko-boluntarioak - Parte hartu - LINDUS\nBide atlantikoko hegazti-migrazioaren gaineko azterketa\nProiektuaren helburu nagusia migrazioa aztertzea da. Horregatik, beharrezkoak zaizkigu eko-boluntarioen laguntza eta lana tokian bertan, profesionalei laguntzeko.\nAurizko alkatetzak, horrenbestez, ornitologia zaleak diren adin nagusi guztiak gonbidatzen ditu, bai eta ingurumen zaleak ere, LINDUS proiektuan eko-boluntario lanetan parte hartzera.\nAzterketa tokian bertan eginen da, eko-boluntarioek lagundurik, abuztuan eta irailean, hamarna eguneko 6 saiotan.\nBoluntarioak, zehazki, ornitologo profesionalekin batera arituko dira azterketa lana egiten; profesionalek azterketa-lana egiten erakutsiko diete boluntarioei eta uneoro laguntza emanen diete.\n⇒Hegazti migratzaileei behatzeko, eta hegaztiak identifikatzeko eta zenbatzeko lanak.\n⇒Datuak informatizatzeko eta tratatzeko laguntza.\n⇒Datuak Auritzen eta Orreagan zabaltzea.\nEko-boluntarioek bere lanak egin ahala jasoko dute prestakuntza; horrez gain, oro har, ingurumenari lotutako prestakuntza ere jasoko dute, eta, bereziki, ornitologiari eta hegaztien migrazioari lotutakoa.\nNor izan daiteke eko-boluntario?\n18 urtetik gorako edonor izan daiteke eko-boluntario, ornitologia-behaketarako lanak eskuzabaltasunez egin nahi baditu.\nEz dago halako profil estu bat eko-boluntarioa izateko, ezta eskakizun zorrotzik ere; oroz gain, pertsonak bilatzen ditugu: hots,\nOrnitologia-behaketarako lanetan interesatuak dauden pertsonak.\nMigrazioari, espeziei, migrazio-bideei eta abarri buruzko jakin-mina duten pertsonak.\nTalde-lanean aritzeko, adituei laguntzeko eta ezagutzak erakusteko gauza direnak.\nSasoian daudenak eguzkiari, haizeari, hotzari eta beroari aurre egiteko.\nHizkuntzen gaineko oinarrizko ezagutzak dituztenak: ingelesa, frantsesa…\nLan egiten moldatzen direnak.\nEra berean, ondoko gauza hauek garrantzitsutzat joko ditugu:\nIngurumenari, ornitologiari eta abarri buruzko ezagutzak.\nDatak eta saioak\nPrograma 10na eguneko 6 saiotan banatua dago. Eko-boluntarioak lehen egunean arratsaldean hasiko dira lanean, eta azken egunean, goizean, abiatuko dira.\nHona hemen saioak:\n2011ko abuztuaren 2tik 11ra.\n2011ko abuztuaren 11tik 20ra.\nAbuztuaren 20tik 30era.\nAbuztuaren 30etik irailaren 7ra.\nIrailaren 7tik 16ra.\nIrailaren 16tik 26ra.\nSaio bakoitzean 8 eko-boluntario arituko dira.\nIzena emateko helbide elektroniko hau erabiliko da: administracion@burguete.es. Izena eman nahi duenak eskaera-agiri erantsi hau on line bete beharko du, edo bertzenaz, helbide horretara behar bezala beteta igorri beharko du.\nJendea aukeratzeko prozesua ekainaren 15etik 30era eginen da; ondotik, aukeratutakoei zer saio egokitu zaien jakinaraziko zaie. Eko-boluntario aukeratuek 50 euroko fidantza-sari bat ezarri beharko dute aukeratuak izan direla erraten zaien unean emanen zaien banku-kontu batean; gehienez ere, hamar eguneko epea izanen dute. Fidantza-saria jarduera bukatu ondoren itzuliko zaie.\nDiru hori kontuan ez sartzeak erran nahi du jarduerari uko egin zaiola; toki hori, hortaz, bertze bati emanen zaio.\nJakin beharreko bertze zenbait kontu\nEko-boluntarioek kanpin-dendetan lo eginen dute, eta behar diren zerbitzu guztiez hornituta egonen dira.\nAntolatzaileak eko-boluntarioen otorduez eta prestakuntzaz arduratuko dira.\nBarne daude, halaber, saioan egiten diren joan-etorri guztiak.\nEko-boluntarioak saioaren lehen egunean agertu beharko du kanpinean. Antolatzaileek Iruñetik abiatzen diren autobus lineen ordutegiak emanen dituzte.\nBertze zernahi argibidetarako, jar zaitez gurekin harremanetan helbide honen bitartez: administracion@burguete.es.\nParte-hartzea inprimaki (PDF) - 43.53 kb


Elizondo mon amour! - - Aiurri.eus\nElizondo mon amour!\nJon Unanue Lopez 2020-09-20 11:15\nAndoaingo Iriartetxiki etxean kokatzen dira Elizondo taberna eta burdindegia. Herriko denda, saltegi, taberna zaharrena da Elizondo eta urtetan zehar, beste gauza asko izan da; ileapaindegia, zaldikorta, janari-denda, gozoki-denda…\nMartxoaren 14an bideo labur bat zabaldu zen whatsapp bidez, non ikusten baitzen Elizondoneko Jose Luis –semea–, pertsiana jaistearekin batera taberna ixten, purrustadaren bat botatzen zuen aldi berean. Irudi haiek ikusita askok ulertu genuen zeozer apartekoa gertatzen ari zela, Elizondo itxiarazteko motiboak benetan larria behar zuela: halaxe zen, ditxosozko koronabirusak inork itxaron ezin zezakeen hondamendia ekarri zuen gure gizartera eta Andoaingo gune ekonomiko esanguratsuenaren itxiera –Elizondo taberna eta burdindegia– horren erakusgarri zen. Geroztik, zorionez, taberna eta burdindegia berriro ere zabalik ikus ditzakegu.\nEta horren kontura sortu zitzaigun galdera hauxe izan zen: zein ote dugu Andoaingo denda, saltegi, taberna edo merkataritza jardundegirik zaharrena? Zein dugu saltzaileetan dekanoa? Erantzuna ia-ia galderarekin batera etorri zitzaigun: Elizondo.\nElizondo taberna eta burdindegia gaur egun itxura batean ikusten ditugu, baina Elizondo (Iriartetxiki etxea) beste gauza asko izan da bere ibilbide jada luzean: bertan tabernarekin batera ileapaindegia ezagutu genuen eta gaurko burdindenda dagoen horretan, aurretik janari eta goxoki-denda ere izan zuten. XIX. mendearen amaieran gaur burdindegia ikusten dugun horretan zaldikorta edo ukuilua zegoen, eta bertan izaten ziren Kaletxikiko Guardia Zibilaren koartelari zegozkion zaldiak, lau bat denetara boladarik onenean, gutxienez bi nahikoa baitzuten guardia zibil“bikoteak”bere ibilerak egin zitzan inguruetako baserri, auzo eta herrietara...\nIraganean Sanjuanetan Goikoplaza zezen-plaza bilakatzen zen. © Andoaingo Udal Artxiboa. Moises (1968)\nZaldikorta hori, gutxi gorabehera, XX. mendearen bigarren hamarraldian desagertu zen, ordurako elizondotarrek bere burdindegia bertan kokatu baitzuten, baina kalera jotzen zuen aterik gabe, sarrera tabernatik eginez. Tabernak ere ez zuen gaurko itxura, oraingoaren aurrekoan, barruan, beste banaketa zuen eta orain La Salle aldera jotzen duen atearen alde horretan bizartegi edo ileapaindegia zegoen, non Juantxo Olazabalek bertara azaltzen zen orori ile-adats-bizar-tximak txukuntzen zizkion, ondoren tabernan trago txikia egin aurretik. Gizonezkoena zen, noski... Gerraostean, 1950. urtearen aurretik egin zioten atea plazara burdindegiari, eta ordukoak dira ere janari-denda eta gozoki-denda burdindegiaren eta oraingo tabernaren zati batean...\nBaina noizdanik zeuden eliza ondoan elizondotarrak? Baten batek pentsa dezake elizondotarrek hortik hartu zutela deitura edo abizena: elizaren ondoan dagoen –ondoan baino aurrez aurre– etxea delako, baina ez da horrela: gaur Elizondo deitzen dugun etxe horren jatorrizko izena Iriartetxiki da, ondokoa –Luziano Unanue bizi dena– Iriarteaundi den bezalaxe; bi etxe horiek Iriarte deitzen dira garai batean, Goikoplazan etxe eta eraikinik ez zenean –udaletxea eta eliza egin aurretik, noski–, Andoain osatzen zuten bi “hiri”edo “kaleen” artean zeuden etxeak zirelako: Kaletxiki alde batera eta, bestera, Kale Nagusia, eta bien artean Iriarte etxeak, eta baita Arrate etxea ere Kaletxiki burutzen, harriari egindako atean, hain zuzen ere...\nErreportajea osorik Aiurri hamaboskariaren 567. zenbakian


¿Hauteskunde aurreratze Nafarroan? – Kaos en la red\n¿Hauteskunde aurreratze Nafarroan?\nJoan den hilean, Interneteko aldizkari digital batean Nafarroako Parlamentuko Hauteskunde aurreratzearen albistea agertu zen eta zurrumurrua ahoz aho eta «Diario de Noticias»en bidez lau haizeetara hedatzen hasia da.\nIdazki honetan berri horri aztertzeari ekingo diogu, bere ustezko sinesgarritasun eta bideragarritasun egiaztatu nahian eta hauteskunde aurreratze honek zer nolako eragina izango duen alderdi politikoengan argitzeko asmoz.\n1.-«Eskuin nabarristaren» gehiengo oso galtzapena ondoren, Sanzek «2009ko Nafarroako Aurrekontuak» baitesteko funtsezko laguntza bila PSNengana jo zuen , ahaleginetan PPengandik urrunduz eta urruntze honek Espainiako hedabidetan oihartzun mediatiko aparta izan zuen ,beren desadostasunak agerian utziz eta barneko targoaren eraginez denontzat ezaguna den ondorengo dibortzioa suertatuz.\nUPN eta PP elkarrengandik banandu ostean, beren kideko komunikabideak arduratu dira barealdiko zentzazioa hedatzeaz, baina UPNeko kideak oharkabeko zurruburru bati ekin diote berriro bi azpitaldeetan bereiztuz: Alde batetik Botere Bakar aldekoa ( «sektore ofizialista) Sanz eta Barcina ugazabak izanik eta Burubiko Botere aldekoa ( sektore erriberatarra), Alberto Catalan buruzagi gisa; UPNen ohiko batasuna kili-koloz jarriz eta hori dela eta, udaberrian burutzeko den UPNen Batzar Orokorrean ustekabe batzuk gerta daitezke.\nHipotesirik fidagarriena hauxe da: Sanzek Nafarroako Gobernuari uko egin eta Burubiko Boterea ezarri, Alberto Catalán UPNeko buruzagi eta Barcina Nafarroako Gobernuari hautagai gisa izendatuz&nbsp eta UPN-PPen arteko ituna erreformulatu ondoren Foru Parlamentuko hauteskunde aurreratze ezagutzera emanez bi xederekin: alde batetik «gehiengo oso» lortu nahian ( aldez aurretiko CDNen hondarren zurgaketa) eta bestalde gainerako alderdi politikoak ustekabean harrapatzeko asmoz.\n.2.-PSNek, 2007ko bukaezin eta etsigarri Foru Gogernuko eraketaren prozesua maltzurkeriaz jokatu ostean, ez-ohiko Batzar baten bidez barneko targoa bukatutzat eman zuen (zauri arin batzuk orbandu ondoren).Biltzar horretatik alderdi eraberritu bat agertu zen: bere oinarrizko «ideario»ari uko eginez eta Nafarroako eszena politikan epaile gisa geratuz .\nLehenengo batean oposizio zintzo eta eraikigarri eginez ahalegindu zen eta azkenik inolako konplexurik gabe «eskuin nabarristaren» Gobernuko partaide bihurtu eta praktikan «Hiruko Gobernua» eratuz, pausartean beren kideko hedabideetan eta eguneroko jarduera politikoetan NaBairen ekimenak baztertuz&nbsp eta hauteskunde deialdia gauzatzerakoan, bere politika pragmatika horri eutsiko lioke esetsaldiaren arbitroa moduan jarraitzeko asmoz.\n3- «Nafarroa Bai»ren agerpenak «aldaketa aurrerakoi»ren ilusioa Nafarroako eszena politikoan sortarazi zuen , baina PSNen azpijoko horrek aldaketa aurrerakoi»ren aldekoen hautesleengan zapuzketa eragin zituen.\nDenboraren poderioz eta oposizioaren gastapenaren eraginez, oinarrizko alderdi politikoen arteko hika-mikak hasi ziren (bereziki Batzarre alderdi horrekin), bere burua NaBairen barnean gaizki kokatuta ikusteagatik eta egoera horrela ikusita, ezin da ukatu Hauteskunde aurreratze deialdia ongi letorkiokeela, tirabirak eta desadostasunak ez areagotzeko.\nHorretarako, Uxue Barkos buruzagi berri izendatu eta Foru Parlamentuko hautagaien zerrenda gehienbat «independenteez» osatu beharko lukete; aiko-maiko dauden abertzaleak erakartzeko eta gogaideen botoa bermatzeko, «eskuin nabarristaren» gehiengo oso lorpena eragozteko aukera bakarra izanik.\n4.- «Ezker Abertzale»aren basamortu jarraipena : BATASUNA legez kanpo utziz, ekinkide garrantzitsuenak atxilotuak izanik eta kemena politikoa eta oihartzun mediatikoa ibilbidean galduz, ETAren Indarkeriaren kontrako adierazpena ez gauzatzeagatik.\nDena den, ETAk burututako azken ekintza ondoren (Uriaren eraitea ) Zapatero Gobernuaren haiekiko jarrera hertsagarria areagotuko da : EAE-ANV hauteskundez eta Udalez at utziz; abstentzioaren aldeko apustua egitera behartuz eta Espainiako sistema politikoaren kontraesana legalak agerian utziz.\nLaburbilduz, hauteskunde aurreratze honek UPNi etekin onuragarriak ekar litzaiokeela ondorio daiteke, gehiengo oso lorpena «abstentzio tasa»ren mendeko izanez.


Pribatutasuna – Mediateka\nPribatutasun eta lankidetzarako klausulak\nNafarroako Gobernuko, Euskarabidea – Euskaren Nafar Insititutua erakunde autonomoa (hemendik aurrera Euskarabidea) “Mediateka – La mediateca del vascuence de Navarra”-ren irabazi asmorik gabeko jabea da (hemendik aurrera “Mediateka”), eta bisitari guztiak bere funtsetan doan sartuko direla ziurtatuko du.\nEuskarabideak uzten du Mediatekako orrialde eta lekukotasun guztiak erabiltzaile moduan doan eta askatasunez ikusten eta entzuten. Nolanahi ere, erabat debekaturik dago Mediatekako edozein elementu osorik edo zati batean deskargatzea aldez aurretiko baimenik gabe. Juridikoki zainduko da inork ez dezan egile, edizio eta jabetza intelektual hitzartuaren eskubideen araudia hautsi.\nMediatekako edukiak web orrialde hau ez den bestelako argitalpen eta euskarrietan editatu nahi badira, lankidetza-egilekidetzako klausula orokorrak hartuko dira kontuan eta, multimedia funtsetako lekukotasun bakoitzean, Mediatekan sartzeko baldintzak.\nMediatekako materialak editatzeko baimena lankide-egilekide ez diren pertsonei edo erakundeei ematen bazaie, eragiketari dagozkion gastuen kargu egin beharko dute (euskarriak, behera kargatzeak…).\nBestalde, lankide-egilekideek, horretarako baimena aldez aurretik eskatu ondoren, behar den baimena izanen dute Mediatekako funtsak beren lanetan doan erabiltzeko, baldin eta lan horiek irabazi asmorik gabe egindakoak badira. Dena dela, iturria zein den aipatuko da. Datuak, hauexek:\nIkertzailea / kolaboratzaile – egilekidea\nMediatekan lankidetza-egilekidetzarako doako konpromiso-hitzarmena ezarri da. Konpromisoaren egunetik aurrera, pertsona, erakundea, elkartea eta abar Kolaboratzaile-egilekideen indizean agertuko dira, hurrenkera alfabetikoz. Bertan agertuko dira lankide-egilekidearen biografia laburra edo bibliografia, edo lankide-egilekidea den entitatearen, erakundearen edo elkartearen historia kultural laburra.\nKolaboratzaile bakoitzak bere edizio eskubideak doan lagatzen dizkio soil-soilik Mediateka honetarako eta web euskarri honetan. Beretako gordetzen ditu bere ekarpenen egile- eta edizio-eskubideak, edozein edizio-euskarritan Mediatekaz kanpo haiez baliatu ahal izateko.\nNafarroako Gobernuko Hezkuntza Departamentuko Euskarabidea erakunde autonomoa (hemendik aurrera Euskarabidea) Mediatekaren jabea da eta bisitari guztiak bere funtsetan doan sartuko direla ziurtatuko du. Euskarabideak debekatzen du Mediatekako edozein elementu osorik edo zati batean kopiatzea edo deskargatzea aldez aurretiko baimenik gabe. Juridikoki zainduko da inork ez dezan egile, edizio eta jabetza intelektual hitzartuaren eskubideen araudia hautsi.\nMediatekako edukiak (http://mediateka.fonoteka.com) web orrialdea ez den beste argitalpen edo euskarrietan editatzearren, lankideek euren egile- edo edizio-eskubideak honako egoera hauetan soilik lagatzen dituzte:\nMediatekaren gida argitaratzeko (gida horretan lekukotasunen eta testuen antologia agertuko da).\nIrakaskuntzarako ikasunitateak prestatzeko erabiltzen diren lekukotasunen antologietarako.\nDoktoretza tesietan eta ikerketa zientifikoetan dauden lekukotasunen antologietan emateko.\nHedapenerako eta merkataritzarako argitalpenei dagokienez, Euskarabideak kolaboratzaileei kontsulta egin beharko die eta haiekin lagapenerako klausula partikularretan sinatutakoari men eginen zaio. Hala behar denean, egile- eta edizio-eskubideak ordainduko dira.\nKolaboratzaileak baimendurik daude Mediatekako funtsak beren obra eta lanetan erabiltzeko, irabazi asmorik gabe eta aldez aurretik eskaturik.\nMediateka Nafarroako ahozko ondarearen erreferentzia, ikerketa, kontsulta eta hedapenerako obra izanik, erabiltzaileek materialak erabiltzeko kode etiko hau bete beharko dute:\nEuskarabidearen aldez aurreko baimena lortzea.\nMaterialen iturria (Euskarabidea) agerian jartzea.\nMediatekari adieraztea ikerketaren erreferentzia bibliografikoa eta emaitzen laburpen bat, gorago aipatutako baldintzetan mediatekaren funtsak handitu ahal izateko.


Bideo-jokoen erakusleiho - Diario de Noticias de Navarra\nGame Erauntsiak Gamer Gela antolatu zuen Durangoko Azokan, liburu eta diskoez gain, bideo-jokoak ere euskal kultura digitalaren parte direla erakutsiz\nbingen galartza (www.gamerauntsia.eus) 07.02.2020 | 20:29\nEuskal kultura anitza eta aberatsa da, eta Durangoko Azoka errealitate horren isla dugu. Urteak dira ekimen honek liburu eta disko azoka soila izateari utzi ziola, eta antolatzaileek hori nabarmendu nahi izan dute azokaren 53. edizioan, DA! asko dira! leloaren bidez. Aniztasun horren adibide dugu Azokako Kabi@ gunea, euskal kultura digitalaren plaza dena. Teknologia eta eduki libreen inguruko gaiak lantzen dira Kabian, eta horien artean, bideo-jokoek toki nabarmena hartu dute azken urteotan.\nAurten ere, laugarren aldiz, Game Erauntsia bideo-jokalarien elkarteko kideek Gamer Gela antolatu zuten Kabi@ gunean. Bideo-jokoak euskal kulturaren parte ere badirela aldarrikatzeko, egun osoko egitaraua antolatu zuten: goizean, azken urtean euskaratutako jokoak erakutsi zituzten; eguerdian, kirol elektronikoei buruzko mahai-ingurua izan zen, eta, arratsaldean, azokara hurbildutako ume zein helduei aukera eman zitzaien euskarazko jokoetan aritzeko.\nEuskaratutako jokoak 2018an euskaratutako jokoen aurkezpenak eman zion hasiera egunari. Oraindik oso estudio gutxik argitaratzen dituzte bideo-jokoak euskaraz. Hori da, hain zuzen ere, komunitateko kideak jokoak euskaratzera bultzatu dituen arrazoi nagusia. Gaur egun, hogeita hamar bideo-joko inguru daude euskaraz, eta horietako gehienak komunitatearen lan gogorraren emaitza dira. Haien esanetan, ez da lan erreza izaten joko batzuk itzultzea. Izan ere, garatzaile batzuek erraztasun guztiak ematen dituzte horretarako; beste batzuek, berriz, ez dute nahi izaten euren jokoak inork ukitzerik. Zailtasunak zailtasun, aurten bi joko euskaratu dituzte: Wonder Boy eta Foundations.\nWonder Boy 1989. urtean argitaratu zen, eta The Dragons Trap jokoaren erremasterizazioa edo bertsio berritua da. Akzio abenturako plataforma-jokoa da, eta bere grafiko koloretsu eta soinu-banda itzela direla-eta, zeresan handia eman zuen bideo-jokoen munduan. Gainera, antzinako grafiko eta soinuekin jolasteko aukera ere ematen du.\nEuskaratutako bigarren jokoa Foundations da, eta indie estudio batek garatu du. Erdi Aroan kokatutako eraikuntza jokoa da, eta bere berezitasun nagusia "eraikuntza organikoa" duela da: eraikuntzak txukun-txukun zuk eraiki beharrean, eremuak marraztu eta zure herriko biztanleek eraikitzen dituzte modu natural batean.\nEuskal Herri birtuala Game Erauntsiak eta Izarkom telekomunikazio operadoreak elkarlanean landuriko Minecraft zerbitzarian egindako berrikuntzaren berri ere eman zen Durangoko Azokan. Zenbait teknika berezi erabilita, Euskal Herriko benetako orografia jokoan txertatzea lortu dute. Horrek esan nahi du zerbitzariko jokalariek herriak eta etxeak benetako kokapenetan eraiki ahal izango dituztela. Antolatzaileen esanetan, mapa txukuna eta kalitate handikoa da, oso erreala. Europar Batasuneko Copernicus sateliteen datuak erabili dituzte, eta mapa 1:8 eskalan egotea lortu dute.\nE-KIROLAK MINTZAGAI Kirol elektronikoei buruzko E-Kirolak, bertan ditugu jada izeneko mahai-ingurua ere izan zen Durangon, Kanalduderekin elkarlanean. Kirol elektronikoen sektoreak azken urteetan izan duen gorakadari buruz hitz egin zuten gonbidatuek, eta, besteak beste, gorakada horren arrazoiak aztertu zituzten. Kirol elektronikoen gorakada mundu mailako fenomenoa bada ere, gurean izan duen eragina ere aztergai izan zen. Gainera, Kanaldude web telebistarekin lankidetzan zuzeneko emisioa egin zuten Internet bitartez. Mahai-ingurua ikusi nahi duenak Kanaldude-ren webgunean dauka eskuragarri.\nAurkezpen eta mahai-inguruen ostean, arratsalde partean, bideo-jokoez gozatzeko tarte irekia izan zen Game Erauntsian urtean zehar bildutako euskarazko jokoekin. Gaztetxoenek ezin izan zuten itxaron goizean ikusi zituzten jokoak probatzeko eta ilara luzeak izan ziren Kabia gunera sartzeko. Hurbildu zen jende kopuru handia ikusita, antolatzaileek bost minutuko txandak ezarri behar izan zituzten. Besteak beste, Minecraft, Revolt, Shattered Pixel Dungeon eta Wonder Boy jokoetan jokatzeko aukera izan zuten azokara bertaratu zirenek. Zalantzarik gabe, azken honek lortu zuen arrakasta handiena.


Bilbobuseko langileek lanuezteekin jarraituko dute - Uriola.eus\nBilbobuseko langileek lanuezteekin jarraituko dute\nuriola.eus 2018-12-19 12:37 Ekonomia-Lana Bilbo\nUdalberrik bere babesa eskaini die BilboBus zerbitzuko langileei, enpresarekin izaten ari diren negoziaioei dagokienez eta EH Bilduk Udalari Bilbobuseko lan gatazkan bitartekaritza lana egitea eskatu dio.\nBilbobuseko langileen lan baldintza duinak bermatzea beharrezkoa dela azpimarratu du EH Bilduko Bruno Zubizarreta zinegotziak. Udalberri koalizioak, bere aldetik, udal - gobernuari gogorarazi dio gatazkan langileen eskubidean defentsaren alde egin behar duela, enpresari bere beharrak bete ditzala exigituz.\nAmaia Arenal zinegotziak adierazi duen moduan “gobernuaren ardura da Udaleko diru-kutxatik ordaintzen diren 32 miloi euro baino gehiagotan balioztatuta dagoen eta enpresa pribatu bati eskaini zaion zerbitzu publiko baten kudeaketa ikuskatzea. Horrek, lan eskubideak betetzen direla bermatzea suposatzen du, enpresa kudeatzaileak betetzen ez dituzten lan eskubideak, hain zuzen. Talde politiko honetatik, gure babesa eskaini nahi diegu BilboBuseko langileei eta euren aldarrikapenekin bat gatozela adierazi nahi dugu”.\nGauzak horrela, Bilbobuseko langileek lanuezteekin jarraituko dute. Horien artean barikua dago, San Tomas azokarekin. Egun horretan Enpresa Komiteak ez direla gutxiengo zerbitzuak egongo argitu du. Beraz, autobusik gabeko eguna izango da.\nLan baldintza duinen alde, mobilizazioa egin dute BilbaoBizi bizikleta mailegu zerbitzuko langileek\nGaur eta bihar produkzioa gelditzera deitu dute Bizkaiko Metalgintzan\nGreba egun gehiago Bilboko Udaleko 010 zerbitzuan\nBilboko gotzaindegiak hiriaren erdian egin nahi duen negozio urbanistikoa salatu du eskola publiko bateko guraso-elkarteak\nBizkaiko metalgintzan grebak jarraipen oso handia izan du\n"Bizkaiko Metalgintzako lan baldintzak duindu eta egoera prekarioak gelditzeko hitzarmen bat nahi dugu"\nLanalden eta Bilboko Udala 010 zerbitzuko grebalariak ordezkatzen ari dira\nBost greba egun deitu ditugu Bizkaiko Metalgintzan, hitzarmen duin baten defentsan


Joxemik, Frantzian asunto zahar bat garbitu beharrez, laster itzultzea erabakita zeukan. Besteekin komentatu zuen. Bigarren ekintzarako Maputo-ko kontaktoa erabiliko zuten.\nHalabaina, Europa baino lehenago, ekialde hurbila joko zuen.\n— Lagun batek —esan zion Yusufek— Parisa joan behar dik, eta hik lagundu dezakek.\nLagun harek Mehmet Doluk izena zuen, eta Pertsiako golkotik ez biziki aparte bizi zela informatzen zuen papertxo batek.\nHaruntzako barku bidaian, denborak gehiago pisatzen zuen Joxemiren gogoan. Egunak oso goiz hasten ziren eta oso berandu bukatzen.\nBakardade ta oroitze askok\nia burutik nastuta...\nEz zen, hala ere, erdipurdiko une haietan, horren gaizki sentitzen, zeren eta —iruditzen zitzaion, puru baten lainoen azpitik— lehenago ere sentitu bait zen hala moduan, eta, inoiz edo behin, bizikizun zahar haien familiartasun kutsua laket zitzaion.\nKirab-en aurkitu zuen Mehmet. Hogeitamar bat urte, ez altua, azal iluntxoa, ile beltz askoa, sudur galanta, bibote usua, esku txikiak eta txaketa xaretu xamarra.\nMehmet kurdoa zen. Kontsonanteak galtzen hasitako frantses gozoaz hitz egiten zuen.\nJoxemiri ondo iruditzen bazitzaion edo eragozpenik ez bazuen, gau hartan bertan abiatuko ziren, Turkiarantza, non berak muga negozio bat xuxendu behar zuen. Astebete eramango zion horrek, eta Joxemik muga pasatu eta bere amonaren herrian egotea zeukan, nahi baldin bazuen.\nBaina Joxemiri —mapa bati begira— bestelako proiektua bururatu zitzaion; hura egin eta gero Erzurum-en elkartuko ziren, halako egunez, halako lekuan.\nGerora elkarri kontu batzu esan zizkioten, Joxemik Euskal Herrikoak, Mehmetek Kurdistangoak —herri handia bezain txikitua eta umilerazia, puxkatua, erreprimitua, debekatua.\nMehmetek poesiak egiten zituen; gizon fina zen, zerbait berekoia; bederatzi urte zituela, bere aitak, nekazari pobrea, Irak-eko diktaduraren aurka pesmerga izan bait zen, zeukan behi bakarra saldu omen zuen, ametrailadora bat erosteko.\nJendez gainezkako autobus txatar batek asfaltozko bide luze bakarraren kilometroak banan-banan jaten zituen. Gaua zen, inork ez zuen berbarik egiten, motorraren hotsak zorigaiztoko ametsak bideratzen zituen. Kanpora, Joxemik mugagabeko basoak eta lur propietate handiak ikuskatzen zituen. Zeharkatzen zituzten herrietan, miseriak min ematen zuen.\nUrmian-go etxe triste batetan berezi ziren. Mehmet mugalaria zen, eta bere komandoak egun haietan Iran-Irak arteko gerra zela eta soldadu kurdo batzuk eskuratutako armak Turkiako Kurdistanen aritzen ziren gerrilariei pasatu behar zizkien.\nJoxemik, kontrabandista armenio baten laguntzarekin, Georgia jo zuen. Tbilis-eko hiri erdiko bere etxean Surab-ek beso zabalik hartu zuen. Jatorrizko euskalduna zirudien.\n— Joxemi! Hi hemendik! Hauxe sorpresa!\nEtxe polita zuen Surabek, detaile askorekin. Baso bana ardo zerbitzatu ondoren, galdetu zuen:\n— Zer, zertan dabiltza gure mendebaldeko anaiak?\n— Mendebaldeko anaiak —esan zuen Joxemik— de puta pena zebiltzek.\n— Gaizki? —galdetu zuen Surabek, menturaz hala ere zenbait esabidetara ez arront egina.\n— Bai. Oso gaizki —egun hartako Joxemiren hitzek samina zerioten—. Ez zekiat altxatu behar dugun edo... —Euskadiko egoera pintatu zion: errepresioa, langabezia, ilusiorik eza, alkoholismoa, komunikabide inplakableak, euskararen galtzea...\n— Faktore bat ahaztu zaik —esan zuen Surabek Joxemik bukatutakoan.\n— Ez, ez zaidak ahaztu —esan zuen Joxemik-; bazekiat borroka badagoena, baina batzutan ematen dik ofentsiba horri buru egiteko gutxi ari garen...\n— Asko hobeto gutxi baino, dena dela herria horretan ari baldin bada, gerra irabaziko duzue.\n— Herria? —esan zuen Joxemik, eta hotzikara batek iñarrosi zuen.\nGau hartan, Mongoliako txielobiek tiki bat ezagutu zuen. Turista bat zen, irritsua, oso irritsua, harekin orduak pasa eta gero ezin bait zitekeen imajinatu irririk gabe.\n— Gure herriak —esaten zuen, hitz batez, bi keinuz eta papertxo bateko hamalau zirriborrez— ez daki zer den kapitalismoa. Guk salto eman genuen, feudalismotik sozialismora... Eta gehiago dena, mendialdean oraindik bizi diren ale nomada horiek komunismo primitibotik geroko komunismora salto emango dute, menturaz.\nGero izozkin bat jatera gonbidatu zuen Joxemi, eta honek, zer esan ez bait zekien, berak ta-ta-ta aritzen zirela adierazi zion, kapitalismoaren kontra seguru, kapitalismoa defendatzen zuten txakurren kontra, orduan mongoliarrak buruarekin onespenezko keinuak egiten zituen, kaniexna, kaniexna (noski, noski) esanez, beti irribarrez.\nBiharramunean berriz, Surabek eraman zuen festa batetan —eta bere arropa batzu utzi zizkion georgiarrak, dotore joan zedin, ez bait zen gisa bestela—, Joxemik neska udmurtiar bat ezagutu zuen, eta gustora aritu zitzaion, eleka, dantza jauzika, eta batez ere begi grazia batzu eginez. Neskari gustatu nonbait Joxemiren graziak, eta hantxe hasi zen erromantze bat hain laburra nola apasionatua. Neskak musu delikatuak ematen zituen, eta hain suabe kantatzen zuen, ze Joxemi ez bait zen mundu honetako sentitzen.\nXundi puksiz oi tabierie\nuz juja ni tzuknatek\n(Eguzkia sortu da / ez da berriz sortuko)\nErzurumerako bide gehiena automobilez egin zuen Joxemik. Kafetegi batetan ikusi zuen Mehmet. Urduri zegoen hau. Nonbait, muga pasatzen ari zirela, Irak-eko patruila batekin topatu ziren eta, nahiz eta bi gutxienez akabatu eta gainerakoak uxatu zituzten, soldaduek ere hil zuten beraietako bat, eta handik aurrera lasterka ibili ziren, armak zulo batetan utziz, berak baino seguruago behintzat, zeren handik aurrera nahiko nahigabe eta ezbehar suertatu zitzaien.\nHustu hala betetzen ziren te baso banarekin iragan zuten arratsaldea. Joxemik aspaldian ikusi zuen eta orain ez jakin zergatik gogoratu zitzaion pelikula desastre bat kontatu zion Mehmeti, eta honek letutako azkeneko nobelaz kontratakatu zuen. Bukaera politeko nobela, hura: hiltzen omen zen protagonista, eta bere lagunak, oso pobreak izanik bere etxean bizi bait ziren, ba, etxea kasualidade majiko batez sukartzen zelarik, haiek, sua amatatu gabe, protagonista hilda beren arteko lokarria hautsi bait zen, han uzten zuten dena erre zedin. Tortilla Flat izeneko nobela, amerikano batek izkiribatua.\nJoxemi ez zen halako kontuekin laketzen, bestalde gai hartan zeresanik oso gutxi zuen, bizitza guztian banaka irakurri bait zituen liburuak, hasi eta bukatu.\nEgun hartako gaua monografikoa izan zuen, Euskal Herria eta hango neska amoltsu mikatz bat... Ordutik ordura, hartutako te guztiarekin gogoratzen zen eta zerua eta infernua madarikatzen zituen.\nAntigualeko kotxe batetan zeharkatu zituzten Zazas-eko mendiak. Ardiak eta ahuntzak alper zebiltzen, eta aitzinagoko bailaretan, erremolatxa, kotoia eta tabakoa hazten ziren azkarki. Soldadutan ere ez zegoen oso gutxi, Diyarbekir inguruan batipat. Behi saltzaile mozkor batek kontatu zienez —kurmancîz mintzo zen, Mehmeten dialektoaz—, bakea bukatu zen han, bai, ez zegoen gehiago bakerik, zeren bere herrian —herri koxkor bat, malda legun batetansoldaduek jendea kulatazoka erabili zuten, eta zaharrei eskuak bizarrarekin lotu zizkieten, eta haietako batek —itsua, gizarajoa, harek zer egin zuen— hots egiten zuen: «Tu ne hat...! Min tu ne dît...! Ez tu nizanim...!» (Inor ez da etorri! Ez dut inor ikusi! Ez dakit ezer!), eta soldaduek barre egiten zuten dibertiturik...\nNoizpait-noizpait, Sirian barrena, eta zeramaten paperketari esker kontrol guztiak iragaten zituztela, Libanora heldu ziren. Palestindarren kanpamentu batetan ikusi zuen pintada hau ondo grabatuta gelditu zitzaion Joxemiri: Jadanik ez gara esklabu, borrokan egiten bait dugu.\nBeirutetik Parisa eramango zituen abioi batek suerte Diska batekin.


Ganbera musikaren kontzertuen eskaintza biltzen duen Eleizetan ekimenaren XIV. edizioa Amorebieta-Etxanoko elizetan — Amorebieta-Etxanoko Udala\nGanbera musikaren kontzertuen eskaintza biltzen duen Eleizetan ekimenaren XIV. edizioa Amorebieta-Etxanoko elizetan\n- Kontzertuen eszenatokian datza, hain zuzen, ekimen honen orijinaltasuna, udalerriko baselizetan eta landa elizetan izaten baitira emanaldiak. - Maiatzaren 4an, larunbatarekin, emango dio hasiera programari, Boroako San Pedro baselizan, iluntzeko 20:00etan, Jorge Arribasen eta Diego Galazen FETEN FETEN musika proiektu berriak. - Hurrengo larunbatean, maiatzak 11, 20:00etan, GOMBAU hirukoteak (biolina, txeloa eta pianoa) jardungo du Dudeako San Migel baselizan. - Maiatzaren 19an, igandea, eguerdiko 12:15ean, “La caracola de Ulises. Un viaje por la cultura mediterránea” izeneko egitaraua eskainiko dute LUIS DELGADOK, CÉSAR CARAZOK eta JAIME MUÑOZEK Bernagoitiko San Migel elizan. - Maiatzaren 24an, ostirala, iluntzeko 20:00etan hasita, Garaitaondoko San Isidro baseliza izango da KANTHORIA hirukotearen Bereterretchen oinatzak izeneko programaren eszenatokia. - Azken kontzertua BIOS KAMARA ORKESTRAren eskutik etorriko da, hurrengo igandean, maiatzak 26, eguerdiko 12:15ean, Etxanoko Andra Mari elizan, Ana Uriarte zornotzarraren zuzendaritzapean. eta baselizetan\nEgitaraua ikusteko hemen\nEuskal musikaren panoraman eskaintzen diren ganbera musikaren egitaraurik orijinaletako bat, Amorebieta-Etxanoko baselizetan eta elizetan burutu ohi den Eleizetan programa, XIV. ediziora iritsi da aurtengoan. Kontzertuen eszenatokian datza, hain zuzen, ekimen honen orijinaltasuna, udalerriko baselizetan eta landa elizetan izaten baitira emanaldiak.\nAurtengo ediziorako bost kontzertuk osatuta dator proposamena.\nMaiatzaren 4an, larunbatarekin, emango dio hasiera programari Boroako San Pedro baselizan, iluntzeko 20:00etan, Jorge Arribasen eta Diego Galazen FETEN FETEN musika proiektu berriak. Ikuskizun honetan proposatzen dizkiguten melodia gehienak bi musikariek konposatutakoak dira, eta bidaian garamatzate, herri-musikan barrena. Balsak, fandangoak, boleroak, tarantelak, Europako ekialdeko erritmoak eta Gaztelako musikaren eraginak dira, hain zuzen, kontzertuaren funtsezko osagarrietako batzuk. Biolinaz eta akordeoiaz gain (musika tresna horiek dituzte musikari bi hauek ezaugarri), zerrotearen soinu oroitarazlea, biloin-tronpeten magia, bibrandoneoiaren tinbrea, metalofonoa, mandolina...\nHurrengo larunbatean, maiatzak 11, 20:00etan GOMBAU hirukoteak (biolina, txeloa eta pianoa) jardungo du Dudeako San Migel baselizan. Carlos Benito, Carlos Galán eta Alberto Gorrochategui dira hirukotekideak.\nCarlos Benito. Hainbat kontzertutan hartu du parte orkestra zuzendari ospetsuen batutari jarraiki. Bernard Haiting, Sir Roger Norrington, Vladimir Ashkenazy eta Krzysztof Penderecki izan ditu, besteak beste, direktore. Biolin irakasle laguntzaile aritu da AEBko Columbus Universityn (GA), eta hamaikatxo herrialde bisitatu ditu kontzertuak emanez, dela bakarlari lanetan, dela ganbera musikari gisa: Ingalaterra, Frantzia, Suitza, Alemania, Italia, Polonia, AEB eta Espainia.\nCarlos Galán. Saritua izan da “Vila de Salou”, "Ciudad de San Sebastián”, “Brest” (Frantzia) eta Santanderreko “Rotary Sardinero” lehiaketetan. Bakarlari jardun du hainbat orkestratan eta eginak ditu Radio Francerako grabazioak ere. Emanaldiak eskaini ditu Espainian, Frantzian eta Norvegian. Piano-jole laguntzaile aritu da Aviléseko Nazioarteko Ikastaroetan eta Madrilgo Dantzako Errege Kontserbatorioko ikastaroetan.\nAlberto Gorrochategui. Irakasle apartekoak izan ditu prestakuntzan egindako bidean: Richard Vandra, Frans Helmerson, Asier Polo, Antonio Meneses, Wolfgang Boettcher eta Alban Gerharht, besteak beste direla. Marcelino Botín fundazioaren bekaduna izan da, eta nazio eta nazioarte mailako lehiaketetan saritu dute, bai txelo arloan, bai ganbera musikarenean ere. Kolaboratzaile aritu da Espainiako Orkestra Nazionalarekin eta RTVEko orkestrarekin. Era berean, grabazioak egin ditu RNE, Sello Autor, Arsis eta Deutsche Grammophon firmekin.\nMaiatzaren 19an, igandea, eguerdiko 12:15ean, “La caracola de Ulises. Un viaje por la cultura mediterránea” izeneko egitaraua eskainiko dute LUIS DELGADOK, CÉSAR CARAZOK eta JAIME MUÑOZEK Bernagoitiko San Migel elizan.\nHainbat taldetan hogeita bost urtetik gora jardun ondoren, Erdi Aroko musikaren alorrean esperientzia handia eta sakona zituztela, QUARTETO DE URUEÑA taldea sortu zuten 1998an César Carazok eta Luis Delgadok.\nIberiar Penintsulako Erdi Aroko musikaren eta musika horretatik abiatuta garatutako errepertorioen inguruko lan sortzaile eta aldi berean zorrotza burutzea dute helburu. Sasoi haietako Magrebaren eta Okzitaniaren kultura eta geografia hurbiltasuna darabilte egiteko honetan.\nMediterraneoko melodietan dago oinarriturik Ulisesen Karakola. Idatzizko lehendabiziko musika, Seykiloseko Epitafioa, I. mendekoa, abiapuntu hartuta, sefardien tradizioraino iritsiko dira, Mare Nostrumen mendez mende agindu duen kultura komunikazioaren arte-testigantzaraino hain zuzen. Soinu bidaia jatorrizko musika tresnen eskutik.\nMaiatzaren 24an, ostirala, iluntzeko 20:00etan hasita, Garaitaondoko San Isidro baseliza izango da KANTHORIA hirukotearen Bereterretchen oinatzak izeneko programaren eszenatokia.\nKHANTORIA hiru musikariren kezkaren fruitua da. Europako musika ikastegi ospetsuetan prestatu eta lanbide honetan beren tokia eskuratu ondoren. Erdi Aroko musikatik hasi eta XXI. mendeko elektro-akustikorainoko taldeekin kolaboratu duten artista hauek askatasun-espazioa sortu zuten, beren ikerketa lanak, intuizioak eta esperientziak islatzeko xedez.\nErdi Aroko lehenengo eliz moduan konposaturik dagoen Bereterretchen khantoria Euskal Herrian oraindik abesten diren kantarik zaharrenetakoa da. Baina, baliteke kanta honen lehenengo bertsoaren melodia IV. mendeko Jam Christus astra ascénderat Mendekoste eguneko himnoan oinarriturik egotea, azken hori XV. mendeko Zuberoara eliz kantu ezberdinen bitartez heldu izanik? Hori da, izan, Khantoriak Bereterretchen oinatzak izenpean aurkezten duen kontzertuan ikertuko duen hipotesia.\nAzken kontzertua BIOS KAMARA ORKESTRAren eskutik etorriko da, hurrengo igandean, maiatzak 26, eguerdiko 12:15ean, Etxanoko Andra Mari elizan, Ana Uriarte zornotzarraren zuzendaritzapean.\nBios Orkestra duela bederatzi urte sortu zen, batez ere Bizkaikoak diren musikariek osatuta eta Ana Uriarte zornotzarraren zuzendaritzapean. Hainbat antzoki eta kontzertu-areto izan ditu urteotan eskainitako kontzertu sinfonikoen, operen eta zarzuelen eszenatoki: Euskalduna Jauregia, Arriaga Antzokia. Baluarte, Gayarre antzokia (Iruñea), Logroñoko Kongresu Jauregia, Valladolideko Calderón antzokia...\nAzken urteko emanaldien artean azpimarratzekoak dira Arriaga Antzokian eskaini zituen operak: Mozarten Der Schauspiegeldirektor eta Haydnen La Canterina, kritikarien esanetan “orkestra bikaina” izan baitzen. Aipagarriak dira, baita ere, interpretatu berri dituen La corte del faraón zarzuela eta Arriagaren musika duen umeentzako La princesa árabe opera.\nEtxanoko kontzerturako errepertorioan barrokoko haritik orkestra klasikorainoko ibilbidea burutuko dute, eta bakarlari lanetan arituko dira Belén Fernandez, Sergio Gomez, Oihana Landa eta Eduardo Olloqui.\nAutobus zerbitzua izango da, debalde, kontzertuetara joateko. Irteera, Nafarroa Zentroan, kontzertua baino ordu erdi arinago.\nEleizetan 2013ko egitaraua\nMaiatzaren 4a, larunbata - 20:00\nMaiatzaren 11, larunbata - 20:00\nMaiatzaren 19a, igandea – 12:15\nBernagoitiko San Migel eliza\nLUIS DELGADO-CÉSAR CARAZO-JAIME MUÑOZ\nMaiatzaren 24a, ostirala – 20:00\nGaraitaondoko San Isidro baseliza\nMaiatzaren 26a, igandea – 12:15\nEtxanoko Andra Mari eliza\nBIOS KAMARA ORKESTRA


Parapentea - Aiaraldea\nGizakiaren helburuetako bat, milaka urtetan zehar, hegan egitea izan da. Egun, parapentearen bidez, hegan egitea erraza da, nolabait, beharrezko maniobra guztiak egiteko bi aginte eta balaztak baino ez ditugu behar eta.\nHegaldian zehar, geure kokapen ezin hobetik, berriz ere deskubrituko dugu mundua. Lagunduko digun soinu bakarra haizearen xuxurla leuna izango da, baretasun bitxi batek bilduko gaituen bitartean, aurretik bizi izan dugunaren aldean ezberdina den emozioarekin nahastuta.\nHegan egiteko Urduñako ingurua hoberenetariko bat da bere kokapenagatik, hegal termikoak eta dinamikoak dituelako. Hegaldi librearen sehasketariko bat denez, oso leku ezaguna ere bada aireko kirolak osatzen dituzten hainbat modalitatetako pilotuen artean.\nGorobel mendilerro osoak eraketa geologiko erakargarria eskaintzen du aireko kiroletan trebatzeko eta praktikatzeko, esaterako: parapentea, paramotorra, ala delta eta ultrarina. Urduñako Gorobel mendilerroko hegalaren formagatik (ipar ekialdera begira, duen luzera, altuera eta etengabeko aldapa), leku ezin hobea da kirol horiek praktikatzeko.\nHegan egiteko Urduñako ingurua\nOztoporik gabeko harana\nHorri haran zabala gehitu behar zaio, airea igarotzea eragozten duen mendirik, trabarik edo kable elektrikorik gabekoa. Hegal termikoa zein dinamikoa eskaintzen ditu. Haizeak oso laminarrak dira eta horregatik Urduña leku ezin hobea da aipatutako modalitateetan hegan egiteko.


Txina eskuila makina fabrikatzailea | MeiXin eskuila makineria\nGurekin fidatzen zara, Meixin eskuila makina fabrikazio profesionala.\nGure helburua gure bezeroak zehaztasun handiz eta kalitate fidagarrian asetzea da, bezero guztiak eroso eta seguru senti daitezen bermatzeko bere aplikazioetan. Gure produktuek aplikazioak merkatuan aurkitzen dituzte propietate politak direla eta. Ezaugarri asko dituzte eta horiek popularizatzea eta aplikatzea bermatzen dute.\n3 Ardatzak Hockey Eskuila Makina\nFMX aparatuak aldaketa berri bat lortzeko aukera ematen du biribilen produkzio berrirako.\n4 ardatzetako komuneko eskuila Tufting makina\nTufting buruekin, 4 ardatz mugimendu independentearekin, komuneko eskuila biribil txikietan erabiltzen zen, beste batzuentzat.\n2 ardatza Broom Tufting Machine\nArropa brotxak Tufting buru bakun batekin, bi ardatz independenteko mugimenduarekin, eskuila eskuko makina BAKARRAK erabiltzen zen.\n5 ardatza eta tufting eskuila makina\nKalitate onena 5 ardatz 3 buru 2 zulatzeko eta 1tufting eskuila makina komuneko eskuila.\nPertsonalizazio zerbitzua negozio eskakizun bereziak edo erronkak lortzeko.\nMakina diseinatzeko gure bezeroen arabera egingo dugu. Erratza neurri desberdinak egingo genituzke. Erratzaren tamaina estandarra: 400 * 60mm. Tamaina handiagoa edo erratza berezi batzuk egin nahi badituzu, egin nahiko genuke.\nBatez ere, arrabolarekin\n& disko eskuila makina, eskuila mota hau normalean industrian erabiltzen da tamaina desberdintasuneko makinetan. hori da pertsonalizatu behar duen arrazoietako bat.\n1. Kontsulta: Bezeroek nahi eta betetzeko baldintzak kontatzen dituzte.\n2. Diseinua: Diseinu taldea proiektu baten hasieratik hartzen du parte, diseinatutako pertsonalizatutako produktu onenak bezeroen beharretara egokitzeko.\n3. Kalitatearen kudeaketa: kalitate handiko produktuak hornitzeko, eraginkorra mantentzen dugu& Kalitatearen Kudeaketa Sistema eraginkorra.\n4. Ekoizpen masiboa: prototipoak diseinurako balioztatu ondoren, forma, funtzio eta eskaerari dagokionez, produkzioa hurrengo fasea da.\n5. Eskaria garraiatzea eska dezakegu, bai gure zerbitzu intermodalen bidez, bai beste hornitzaile batzuen bidez edo bien arteko konbinazioen bidez.\nBezeroen produktuen munduan erabat murgilduta gaude. Baina ez dugu sektorearen ezaugarri zehatzetan murgiltzen; Hala nola, honako galdera hauetan sakontzen ditugu: "Zerk egiten du ilusioa gure bezeroen bezeroak?" "Nola eragin dezakegu azken kontsumitzailearen erosketa nahia?" Hau da zurekin egingo duguna. Horrela bihurtzen dugu zure proiektua gure proiektuan.\nEgurrezko oinarria eskuila laua MEIXIN PZ-18 fabrikatzaileak egindako makina\nEgurrezko oinarria, aurpegi bakarra, bezeroaren eskakizunen arabera.\nIndia phool jhadu erratza makina - CNC hautsik gabeko erratza MAKINA MAKING\nGure fabrika JIANGMEN MEIXIN COMB BRUSH MACHINERY CO., LIMITED, erratza eta eskuila fabrikazioan espezializatuta dago. Teknologia handiko fabrikazioa gara eta dagoeneko 30 urte daramatzagu linea horretan. Gure produktuaren izenera irits zaitezke. Hala nola, hautsa makinarik ez. Makina automatikoa ez den hautsaren aretoa. India automatiko osoa Phool Jhadu Broom Makina egitea. India phool jhadu erratza makina - CNC hautsik gabeko erratza MAKINA MAKING.\nAltzairuzko alanbre makina MEIXIN fabrikatzeko PZ-03 fabrikatutako eskuila laua\nFMX aparatuak eskuineko aldaketa berri bat eskuratzeko aukera ematen du. Zarata gutxiko 3 ardatz cnc FAN BROOM makina eskuila egiteko 2 pinturekin egiteko.\nMEIXIN fabrikatzaileak PZ-02 fabrikatutako pintzelekin\nKalitateari dagokionez, gure produktuaren ziurtagiri ugari irabazi ditugu\nJIANGMEN MEIXIN KONBINATUTAKO MAKINA FABRIKA MAKING FACTORY, 2003. urteaz geroztik, gure enpresa 2-5axis etxeko eta industria eskuila eta erratza makinak fabrikatzen ari da, ebaketa eta bandera makinak, ebaketa pneumatikoko makina. Etxeko eskuila mota ugari ekoizteko erabiltzen da. Hala nola, komuneko eskuilak, erratzak, hockey eskuila, ilea eskuila, botila eskuila edozein eskuila. Eskuila eskuineko industrietarako, besteak beste: Roller brush, disko eskuila errepideetarako eta beste eskuila forma batzuetarako.\nAzken urteetan gure 1. lehentasuna bezeroarentzako arreta eta bezeroen gogobetetzea izan da beti. Asko egin dugu kalitate maila igotzeko eta ahaleginak egin ditugu kalitatearen kudeaketa eta bermatzeko sistema egokiak ezartzeko. Gainera, gure enpresak patentearen ziurtagiriaren eta CE ziurtagiriaren produktua lortu du.\nUtzi zure helbide elektronikoa edo telefono zenbakia harremanetarako formularioan, doako aurrekontua bidal diezaiogun gure diseinu sorta zabalagatik!


IKERLANek ELASTIC europar proiektuan hartuko du parte, mugikortasun adimenduna duten etorkizuneko sistemen oinarri teknologikoa garatzeko | IKERLAN\nIKERLANek ELASTIC europar proiektuan parte hartzen du, mugikortasun adimenduna duten etorkizuneko sistemen oinarri teknologikoa garatzeko\nTeknologia horri esker istripuak eta mantentze lanen kostuak murriztuko dira, eta hobetu egingo da hiriko trafikoa\nAurrekontua 5,9 milioi eurokoa da, hiru urterako, eta Europako Batzordearen Horizonte 2020 Programaren bitartez finantzatuko da.\nIKERLAN zentro teknologikoak ELASTIC europar proiektuan parte hartzen du. Aipatu proiektua zuzenduta dago garraio publikoko (tranbia, metro eta autobusa) eta pribatuko sistemetatik eratorritako datuak era eraginkorrean ustiatuko dituen software arkitektura berri bat garatzera, eta etorkizuneko mugikortasun sistema autonomo eta seguruen oinarriak jarriko ditu. Teknologia horren bitartez, gorabeherak, istripuak eta mantentze kostuak murriztuko ahal izango dira, esate baterako, eta, gainera, hiriko trafikoa hobetuko da. Hori guztia, erantzuna emateko denborak eta komunikazioen segurtasuna optimizatuz.\nELASTIC teknologiaren potentziala mugikortasun adimendunak erabilera erreala duen kasu batean ari da probatzen, Florentziako (Italia) tranbia sarean, hain zuzen ere. Sare horrek konektibitate sentsoreak eta ekipamenduak ditu eta horregatik da leku egokia teknologia hau probatzeko.<0}\nGarraio-sistemetan ez ezik, produktu eta zerbitzuen digitalizazioaren aldeko apustua egiten duten enpresetan ere erabilgarri izango da teknologia hori. ELASTIC teknologiari esker, 4.0 industriak bere eraginkortasuna eta produktibitatea hobetu ahal izango ditu, eta, gainera, bere mantentze lanak optimizatuko ditu konektibitateari eta datu ustiapen masiboari esker, makinen monitorizazioan, sistemen sentsorizazioan edo mantentze lan prediktiboetan, esaterako. Adibidez, enpresa batek bere ekoizpen linearen mantentze lanen kudeaketa hobetu ahal izango du, ekoizten dituen produktuen errendimendua, iraupena eta segurtasuna denbora errealean kontrolatuz.\nProiektua Bartzelonako Superkonputazio Zentroak (BSC) koordinatzen du. IKERLANez gain, honako hauek dira Europako zazpi herrialdetako zentro teknologiko eta erakunde parte hartzaileak: Instituto Superior de Engenharia do Porto (ISEP, Portugal), Information Catalyst for Enterprise LTD (ICE, Erresuma Batua), SixSQ SARL (Suitza), Thales TRT SA (Frantzia), Thales Italia SPA (Italia) eta Gestione ed Eserizio del Sistema Tranviario SPA (GEST) eta Citta Metropolitana di Firenze mugikortasuneko sozietate italiarrak.\nIKERLAN, Basque Research and Technology Alliance – BRTA aliantzako kidea, zentro liderra da teknologiaren transferentzian eta enpresari balio lehiakorra ematen, besteak beste bere ikertzaileen espezializazioagatik. Soluzio integralak eskaintzen ditu, hiru arlo nagusi hauetako hainbat eremu teknologiko uztartuz: Elektronika, Informazio eta Komunikazioko Teknologiak (EIKT); Energia eta Potentziako Elektronika; eta Fabrikazio Aurreratua. 2018an, IKERLANek AENORen egiaztagiria lortu zuen, bere kudeaketa sistema integralagatik (UNE-EN ISO 9001:2015 eta UNE 166002:2014), zeinarekin zentroak I+G+B alorrean duen bikaintasun maila aitortzen baita. Gaur egun, 300 pertsonak baino gehiagok osatutako langile taldea dauka.


Zaindu dezagun (bakoitzak berea) - - Maxixatzen.eus\nZaindu dezagun (bakoitzak berea)\nAintzane Agirrebeña Ubera 2019-04-28 09:55\nAintzane Agirrebeñak apirileko Maxixatzen aldizkarirako egindako iritzi artikulua: 'Zaindu dezagun (bakoitzak berea)'. Irakurri:\n“Zu espainolez solasten zara”, esaten zidan ikaskide nafar batek. Ez zen hala. Nik euskaraz egiten nion, baina, antza denez, bentania moduko hitzek min ematen zioten belarrian. Ez, ordea, berak erabiltzen zituen portzikaso edo paratu berbek. Noski, ohituta zegoen horiek entzuten. Azkoitira etorri nintzenean ere behin baino gehiagotan entzun behar izan nituen nire erdarakaden inguruko kritikak. Mediak esan beharrean galtzetak esaten ei da euskara jatorrean (hitz horrek gaztelaniazko calceta-rekin duen antza kasualitate hutsa ote da?). Kritikatu izan dizkidaten berba asko aipa nitzake, baina ez da hori kontua. Kontua da, zoritxarrez, askotan defendatu behar izan dudala nire euskara. Garai bateko kontua zela uste nuen, jadanik gainditua genuela, baina ez. Oraindik ere entzun egin behar! Izan ere, Eibarko euskara baino txarragorik! Hala diote askok, baina azalari bakarrik begiratzen diote, hitz soil batzuei. Ez naiz harritzen gure eskualdeko askok euren euskara galdu izana, konplexuagatik. Zeure burua defendatzeko prest ez bazaude… zas! Eta, halakoetan, tamalez, garaile ateratzen dena egoera hori eragiten duena da: gaztelania.\nArgi dago gurea bezalako egoeran dagoen hizkuntza batentzat ez dela erraza “garbi” eustea. Egoera ez-normalizatu batean eta gaztelania bezalako hizkuntza handi batekin kontaktuan egonda, ez da harritzekoa hizkuntza horretako mailegu asko hartzea gurean. Nire euskararen defentsan jardun izan dudanetan, beti erabili izan dut argudio moduan denok darabiltzagula erdarakadak, eta ez dagoela besteen akatsak nabarmendu beharrik. Eta hala da. Euskalki eta hizkera guztietan aurki daitezke gaztelaniatik mailegatutako hitzak. Ea, zeintzuk bururatu zaizkizue?\nBatzuetan gaztelaniazko esaldi osoak ere tartekatzen ditugu. Baita egiturak kalkatu ere. Hori arriskutsuagoa izaten da, euskainolera hurbiltzen garelako. Beste batzuetan hizkuntzaren beraren barnean sortzen dira egitura okerrak. Adibide moduan, ezaguna da aspalditxotik Deba eskualdean zabaltzen ari den leikedot, leikedozu… egitura. Bide batez, esango nuke Azkoitira ere iritsi ote den forma honen aldaera: leikedeu. Beste egitura oker bat ere somatu dut azkenaldian Azkoitiko euskaran: eduki eta ukan-en adizkiak nahastuz sortzen diren forma pleonastikoak: naukenian (nauken + nian), zaukezenun… forma errepikatuak.\nNire iritziz, bi kontu hauek bereizten ikasi beharko genuke: 1) beste euskalki edo hizkera batzuetan desberdin erabiltzen diren berba edo egiturak, baina ez direnak okerrak eta 2) ondo erabilita ez daudenak, zuzentzea komeniko litzatekeenak. Ohikoa izaten da etxean, seme-alabei normalean, halako egitura okerrak zuzentzea (ez dut ukatuko, neuk ere hala jarduten dut!). Hala ere, halako formak zabaltzen hasten direnean, zaila izaten da geldiaraztea, eta konturatu orduko “mundu guztiak” darabiltza ahotan. Baina horrelakoa omen da hizkuntzen legea. Hizkuntzak, bizirik badaude, etengabe aldatzen dira. Guk euskara bizirik nahi dugu; beraz, aldaketak onartu beharko!\nHausnartu dezagun bakoitzak bere/gure hizkeraren inguruan, aldamenekoak bakean lagata. Zaindu dezagun bakoitzak berea, denon artean euskarari berari indarra emateko. Eta zalantzarik badugu besteek darabilten egitura zuzena edo okerra ote den, hobe isilik geratzea. Izan ere, besteen euskara kritikatuz, lor dezakegun ondorioa beste pertsona horrek bere hizkuntzarekiko zalantzak izatea besterik ez da. Horrelaxe galdu zuten euren euskara jatorra nire eskualdeko herritar askok, euren euskara txarra zelakoan. Ez dadila berriz halakorik gertatu!\nApirileko Maxixatzen aldizkarirako egindako iritzi artikulua.


Kuantilak – Gizapedia\nEstatistikan, kuantilak datu-multzo edo banakuntza bat datu kopuru edo probabilitate berdinetan zatitzen dituzten aldagaiaren balioak dira. Beste era batera esanda, azpitik eta gainetik datuen edo probabilitatearen ehuneko jakin eta zehatz bat uzten duten balioak dira. Adibidez, 12garren pertzentil izeneko kuantilak datuen %12ak uzten ditu azpitik (%88ak gainetik). Beste adibide bat: 10-kuantilek, dezilak (D1, D2, ..., D9) ere deituak, datu multzoa datu kopuru bereko 10 zatitan banatzen dute; hala, ikasle-talde batek proba batean lortutako puntuazioei buruz, D1 dezilak bere azpitik ikasleen %10ak edo %10eko probabilitatea uzten duen puntuazioa da. Zehatzago, banakuntza k zatitan banatzen duten balioei k-kuantil deitzen zaie eta batzuetan izen bereziak hartzen dituzte (ikus, pertzentilak, dezilak, oktilak, kintilak eta kuartilak):\n100-kuantilak edo pertzentilak (P1, P2, ..., P99); adibidez, P20 balioak datuen %20ak uzten ditu azpitik;\n10-kuantilak edo dezilak (D1, D2, ..., D9);\n8-kuantilak edo oktilak;\n5-kuantilak edo kintilak;\n4-kuantilak edo kuartilak (Q1, Q2, Q3) eta estatistika neurri askotan maiz erabiltzen direnak.\nOhartu behar da mediana kuantil berezi bat dela, 2-kuantila alegia, dagoen bakarra hain zuzen; izan ere, medianak bi zatitan banatzen du banakuntza, alde banatan %50 utzita.


Gorka Bereziartuaren bloga - Boligrafo gorria\nHasiera » Gorka Bereziartuaren bloga - Boligrafo gorria\n2022-05-16 // Ezetz astea ondo bukatu // Iruzkinik ez\nHirien erdiguneek aireportuen geroz eta antz handiagoa dute.\nTurbulentzien erdian teklak jotzea zer den jakin nahi nuen eta kazetari-bizimodu salbai honek horretarako aukera ere eman dit. Bilbo-Munich-Viena-Munich-Bilbo: aspaldi hainbeste hegazkin hartu gabe. Eta bat hartzen dudan bakoitzean, saihestu ezin ditudan pentsamenduen katalogoan agertzen zait istripuaren aukera.\n2022-05-09 // Ezetz astea ondo bukatu // Iruzkinik ez\nKilimak taldearen kontzertua Herri Urratsen (argazkia: Baga Biga).\nBa oso inbento ona da Herri Urrats. Ipar Euskal Herriko ikastolek aurrera egiteko eta hori dena, noski, baina baita Hego Euskal Herritik egun-pasa joaten garen askorentzat, katarsi politiko-mentala egiteko ere. Gure kainismoaren aurkako antidoto perfektua. Bat-bateko aldarte-mutazio bat gertatzen zaigu Pausuko zubian jendarmeek jarrita duten checkpoint arrazista zeharkatu, Crédit Agricole, Maison de la Presse, Behobiako farmazia atzean utzi, eta biribilgunean eskuinerantz hartzen dugularik. Burua argitzen hasten da, gai izateraino desberdintzeko zer den ezinbestekoa eta zer den atrezzoa. Bidasoaz bestaldean, dena ikusten dugu argiago beti. Senperera iristen garenerako, zer gara gu, nor gara gu, nahiko klaro daukagu. Berriz hegoalderatzean baino klaroago behintzat bai.\n2022-05-02 // Gizartea // Iruzkinik ez\nJabetzen naiz lanerako erabiltzen dudan material nagusia hitzak direnez, zerbait publikatzen dudanean ez direla beti bat etortzen adierazi nahi dudana eta testu horretan irakurleak ulertuko duena. Hitzek beti dute interpretagarritasun gradu bat, tartean sartzen delako polisemiaren afera, baita idazten duenaren eta irakurtzen duenaren mundu ikuskera ez beti kointzidenteek sor dezaketen distantzia ere. Problema horri erantsi behar zaio, heterogeneitate gradu handi samarra duten fenomenoak aztertzean hitzen esanahiak asko bihurritu daitezkeela.\nHoriek horrela izan arren, iruditzen zait testu baten interpretazioak badauzkala bere mugak, haren inguruan sortu nahi den elkarrizketak zintzotasun intelektual minimo bat izango badu. Eta mugetako bat iruditzen zait testuan esaten ez diren gauzak ezin direla jarri idatzi dituenaren ahotan. Juan Gorostidik horixe egin du nik idatzitako azken Larrun-ari eman dion erantzunean.\n2022-05-02 // Ezetz astea ondo bukatu // Iruzkinik ez\nSergei Zelenski elektrikaria eta Volodimir Zelenski Ukrainako presidentea.\nSergei gizajoari bizitza ederki izorratu dio gerrak. Eta ez da Ukrainan bizi e, Novosibirskekoa da, Kievetik 3.957 kilometrora dagoen hiri siberiar batekoa. Trafiko askorik gabeko egun batean 46 ordu gidatu beharko lituzke Ukrainako hiriburura kotxez iristeko –datu hori begiratu egin behar izan dut, eskerrak Trippy.com webguneari, beste mota bateko bidaiak iradoki arren, errepidez egin daitezkeenak planeatzeko ere oso ondo dago–. Sergeirentzat, beraz, goiz jaiki eta Lada Niva hartuta etxetik Kieven lan egitera joatea ez da oso aukera errealista. Eta bizi den hirian berriz, inork ez dio lanik eman nahi. Hori gertatzeko arrazoia, Sergei gizajoaren abizena da: Zelenski.\n2022-04-24 // Ezetz astea ondo bukatu // Iruzkinik ez\nBenasquen (Huesca) agertu den pintadetako bat, Ernest Hemingwayren esaldi batekin.\nEgun batzuetako tartearekin pantailan agertu zaizkit hiru pintada, bi Euskal Herrian eginak eta bestea atzerrian edo, bueno, Huescan, eusko labeldun eskiatzaileek eta ehiztariek sarri samar kolonizatzen duten arren, gure-gurea ere ez den paraje batean –nahiz eta kanta bat ere bageneukan ametsetako lurralde horri eskainia, garai bateko erromeriyak asko alaitu zituena. Orain ez naiz akordatzen nola zen, “gu Huescara, zu zergatik ez?” edo “Huescara, Huescara, jalgi hadi plazara”–.\n2022-04-11 // Ezetz astea ondo bukatu // Iruzkinik ez\nApirilaren 20an jaio zen Adolf Hitler eta apirilaren 20tik aurrera barrualdeetan ez da derrigorrezkoa izango maskara janztea Hego Euskal Herrian. Kasualitatea? Ez dut uste. Bale, Ipar Euskal Herrian martxoaren 14an kendu zutela, baina ze kointzidentzia, egun horretan jaio zen Billy Crystal, zeinak führer-aren aldean gizateriari hainbesteko kalterik eragin ez dion arren, ez daukan onura publikoen zerrenda oso luzea ere –nahiz eta gutxienez esan ahalko duen Oscar sarien galak aurkeztu zituela musukorik gabe eta, garai hauetan inportanteagoa dena, masailekorik gabe: nire kondenarik irmoena lerro hauetatik Bel-Airreko printzeari–.\n2022-04-04 // Ezetz astea ondo bukatu // 2 iruzkin\n2022-03-28 // Ezetz astea ondo bukatu // Iruzkinik ez\nAlberto Nuñez Feijoo Bilboko Euskalduna jauregian (argazkia: Europa Press).\nEz dakit nolakoa izango den Alberto Nuñez Feijoo PPko lider bezala. Txorradak produzitzeko makina bezala oso efikaza dela erakusten ari da. Joan den astean Bilboko Euskalduna Jauregian egun bereziki emankorra zeukan. Carlos Iturgaizekin batera jendaurrean jolasten eta enredando zebilela kontuan izanda, logikak agintzen zuen ekitaldi horretatik titular txiripitiflautikoren bat ateratzekotan Santurtziko akordeoilari famatuenaren ahotik aterako zela. Baina gertatu dena gertatu denez, pentsatzen hasi beharko dugu Feijook ere momentu gogoangarriak eskainiko dizkigula hemendik aurrera, bere pazotik aterako baita zezen-larru osoan barrena gaita jotzera.\n2022-03-21 // Ezetz astea ondo bukatu // Iruzkinik ez\nNola gertatu zen imajinatzen saiatzen ari naiz. Entrenamendu bat, beste edozein bezalakoa. Korrika ari da, beste edozein jokalarirengandik erabat desberdin, bakar, ezinbesteko egiten duen oinkada horrekin. Eta bat-batean, klaska. Ezkerreko belauna. Aurreko lotailu gurutzatuak puskatzen denean egiten duen soinu hori, beste edozein soinuren aldean hain diferentea. Albiste txarrek ateratzen duten hots terriblea. Adituen arabera, haustura larrienetan belaunaren jabeak bakarrik ez, inguruan daudenek ere entzun omen dezakete. Klaska. Femurra eta tibia erremediorik gabe elkarrengandik deslotzen. Mikel Oyarzabalen ezkerreko belauna, egoeraren laburpen gisa.\nPortugal dut amets\n2022-03-14 // Ezetz astea ondo bukatu // Iruzkinik ez\nRoman Abramovitx oligarka (kontrakoa frogatzen den arte) portugaldarra.\nUkrainaren inbasioa dela eta ez dela, azkenaldian asko ari da agertzen notizietan Roman Abramovitx oligarka portugaldarra. Bai, ondo irakurri duzue: portugaldarra. Idatzi behar duzuna aurreikusten duen teklatuak ere “errusiarra” jartzen du “oligarka” hitzaren ostean, baina gauzak hain bihurtu dira konplikatuak, tekla bakoitza sakatuz eskribitu beharrean gaudela orain, kazetarion nekeak hainbeste arindu dituen idazkera erdi-automatiko tipiko topikoa bazterrean utzita. Hauek lanak.\n1 / 901234102030Hurrengoa»


Uberan - Euskal Idazleen Elkartea - Pasolini (I.): izena haize bilakatzea\nPasolini (I.): izena haize bilakatzea\nPasolini. Roma izeneko erakusketa dago ikusgai, urria bitarte, Donostiako San Telmo museoan. Edozein aitzakia da ona teatroa, poesia, narratiba, saiakera, eta oro har probokazioaren artea landu zuen egile honen lanean murgiltzeko.\nSan Telmo museoko erakusketa aitzakia ederra da Pier Paolo Pasoliniren obran murgiltzen hasteko, edo sakontzeko. Erakusketan barrena urratsak emateko agian komeni da aurretik testuinguru bat edukitzea, Pasolini bera kokatzeko oinarri txiki bat, erakusketaren urratsetan testuingurua ez galtzeko. Behin ibiltzen hasita, bidaia zirraragarri bat egin ahal izango dugu Pasolini den eta izan zen pertsona eta pertsonaiaren eskutik.\nErroma du erakusketak hari nagusi, baina bada leku eta espazio gehiago ere. Lekuak, Pasoliniren biografian garrantzitsu izandako Erromaren aurrekoak eta ostekoak, Erroma bera bere ertz guztiekin, filmen lokalizazioak, filmak munduan zehar errodatzeko aukerak. Eta espazioak, nortasun probokatzaile, zintzo eta sarkor bat osatzeko koordenatuak: homosexualitate aldarrikatua, komunismoarekiko fideltasuna eta alderditik egotzia izatea, garaiko jendarteen hipokrisia, jasandako jazarpen instituzionala, sexua bizibide, unean unean probokatzeko eta batez ere eragiteko grina.\nGidoigintza, zinema zuzendaritza, poesia, gutunak, saiakera, narrazioa…\nEuskaraz topatutako berbak\nDonostiako erakusketak elebitan paratu dizkigu hamaika testu, gutun eta poema. Euskaraz badago nondik heldu Pasoliniren lanari bestela ere (zorionekoak gu Ekarriak-ek ematen dizkigun erraztasunengatik): Bego Montoriok bost poema itzuli zituen 1986an Susa aldizkarian, Joserra Utretx-en Amen balada poema 1992an, Josu Zabaletak Gauza baten ametsa nobela 1998an.\nAritz Galarragak 2012an bueltatu zen Argiako artikulu batean Gauza baten ametsaren itzulpenera –Pasoliniren lehen nobelara-, eta ezin hobeto laburbildu zituen egilearen beste lan askorena ere baden arima “Pasoliniren lehen eleberri argitaratua, idazlea gazte zeneko leku-denborak harrapatzen ditu, Italia ipar-ekialdeko Friuli —eta friuliera bera, tarteka—, bigarren mundu gerra ondorengoak. Komunistak dira gazteok, ez hainbeste ideologiagatik, gehiago kondizio sozialak hartara behartuta, landa giroko langile; herrian ezin, emigrazioaren bidea hartzen dute, Jugoslaviara “han komunismoa zagok behintzat”—, Suitzara, atzera burumakur bueltatzeko etxera. Ezen, han nahiz hemen, beste ezeren gainetik, eguneroko hersturetatik urrun, askatasuna baita bilatzen dutena”.\nBego Montoriori zor dizkiogu Pasoliniren lan poetiko zabal, konplexu eta ez ohikotik bost poema ekarri izana. Aurkezpen hitz hauek ere paratu zituen Susa aldizkarian: “Pasolini, hein batetan, XX.aren bigarren erdian Chaplinen herentzia jaso duen artista bakarrenetakoa dugu, artista integral eta jenialaren itzala: disziplina desberdinetako maisu. Literaturaren eremuan, berrogei liburutik gorako produkzio baten jabe izan zen, gehienak nobelak, antzerkia eta poesia. 1922.an jaioa, 27 urte izan arte ez zuen jaioterririk aldegin, Erromara joateko. Bere aldegitea baino lehenxeago, herriko apaiz batek publiko egin zuen aitortza bidez jakindako sekretua: Pier Paolo eta beste mutil gazte baten arteko erlazio sexualak. Bitarte horretan, friuleraz idatzi ohi zuen Pasolinik, dialektoz (gerora hasiko zen italiera literarioz idazten), eta batik bat poesiaren alorrean mugitu zen”.\n1989tik, beraz, gutxi da Pasoliniren lanetik euskarari ekarri zaiona, baina topatu dugu hari buruzko erreferentzia argigarririk. Berriena, hauxe, Ixiar Rozasen Beltzuria irakurri daitekeen aipamena:\nErreskate lana. Pier Paolo Pasolinik poetikoki artikulatzen zituen orainaren irudiak, bizirauten zuen horretan bilatzen zuen energiarekin, keinuen eta azentuen arkeologia sentikorrean, Erromako suburbioetan. Ipurtargien bila hasi zen 1941. Urtean, 19 urte zituela Bolognan Letrak eta Filosofia ikasten ari zela. Italian txikizioak sortzen hasi zen gerra, <<es un tiempo en el que los consejeros pérfidos se encuentran en plena gloria luminosa>>. DIDI-HUBERMAN, G. (2012) Supervivencia de las luciérnagas, Madrid, Abada editores, 11. Or.\nErresistentzia, berriz, ipurtargien modura, ahal bezain ikusezin egiten saiatzen da. ipurtargi iheslari bilakatzen da, argia bidaltzen jarraitu ahal izateko moduko diskrezioa eta zuhurtasunarekin.\nPasoliniren konplexutasuna eta anbibalentzia bereziki interesatzen zaizkit testu honetan. Pasolini, zure izena ozen esaten dudanean haize bilakatzen da”.\nAzkenik, Iñigo Roque Eguskitza-ri zor diogu Pasoliniri buruzko erreferentzia, Hitzen Uberaneko liburu gomendioen atalean: Le ceneri di Gramsci (1957).\nEkin murgiltzeari. Donostian. Liburuetan. Pantailetan. Gorputzen izerdi udatiarrean. Hasi izenak haize bilakatzen.


“Zure Fest. Musika eta Gazte Kulturaren Jaialdia” antolatu dute - Uriola.eus\nuriola.eus 2019-04-12 10:38 Kultura-aisialdia Bilbo\nBilbo Zaharreko eta San Frantziskoko kolektiboekin zerikusia duten 12 gaztek egun honetako jarduerak diseinatu eta antolatu dituzte. Maiatzaren 11n, hainbat ekitaldi egingo dira Bilborock-en eta Martzana kaian: feminismoari buruzko tailer bat, “afrohouse”ri buruzko beste bat, musika-emanaldiak auzoko artisten eskutik eta “mikro irekia”, gazteen hainbat diziplinatako (poesia, bakarrizketak, musika, magia, dantza edo performance-ak) emanaldi laburrak eskaintzeko.\nMaiatzaren 11n, 18:00etan hasita San Frantzisko auzoan “Zure Fest. Musika eta Gazte Kulturaren Jaialdia” festa giroko jardunaldia egingo da. Auzoko gazteak izango dira protagonista eta eurek diseinatu dituzte artearen, musikaren eta kulturaren bidez auzoa ezagutarazteko ekitaldiak. Bertaratzen diren guztientzako ekitaldiak dira.\n"Diseinatu zure ekitaldia!" programaren barruan dago. 12 gaztek, inguruko kultur eragileen eta Bilboko Udalaren laguntzarekin, egun honetako jarduerak diseinatu eta antolatu dituzte. Horretarako gazte taldeak 11 asteko iraupena izan duen prestakuntzako tailer bat egin du; tailer horretan prestakuntza jasotzeaz gain, “Zure Fest. Musika eta Gazte Kulturaren Jaialdia” jaialdia sortu, diseinatu eta ekoiztu egin dute.\nModu honetan Bilboko Udalak parte hartzea, ekintzailetza, sormena eta esperientzien trukea sustatu nahi ditu 18 eta 35 urte bitarteko gazteen artean, eta, aldi berean, ahaldundu eta tresnak eskaintzen zaizkie, etorkizunean beren ekimenak kudeatu ahal izan ditzaten. Beste helburu batzuk ere baditu ekimen honek: auzoak duen estigma kentzea, beste auzo batzuetakoak erakartzea, gazteak artearen mundura hurbiltzea eta auzoko gazteen parte-hartze aktiboa sustatzea.\nTour: Degust San Fran Daztatu, inguruko merkatariak eta ostalariak.\n“Mikro Irekia”. Jarduera hau 18 eta 35 urte bitarteko gazteei zuzenduta dago; deialdia eginda, aukera izango dute 10 minutuz hainbat diziplinatan duten trebezia erakusteko: poesia, bakarrizketak, musika, magia, dantza, performance-ak… Martzana kaian (euria bada, Bilborock-en).\nJarduera honetan parte hartu nahi dutenek izena eman behar dute maiatzaren 5a baino lehenago, lotura honetan https://forms.gle/fxJsud6sijGR3Z7x8 dagoen formularioa beteta. (Parte hartzeko oinarriak ere badaude)\nEkitaldi honek inguruko merkatarien eta ostalarien inplikazioa izan du. Esku-orri bat banatuko da, ekimenaren informazioarekin, mapa bat jardueren ibilbidearekin eta lekuekin, eta babesle diren lokalekin ere. Gainera, lokal horietan hartzen den kontsumizio bakoitzeko pegatina bat emango zaie partaideei, horrela, 4 pegatina izanda oihalezko poltsa bana oparituko zaie ekimenaren logoarekin, poltsak agortu arte.\n2019/05/11 18:00 - 23:00


Beste zabalgunetarako aholkuak - Bizkaia 21\nEz bihurtu Natura bildumazaleen hornidura iturri. Ez eraman ekosistema larri kaltetuko lukeen “oroigarririk”. Bildumarik onena argazkiena da. Gainera, animaliak bakean utzi eta andareei ere kalterik ez egin.\nNatura ingurunean zaborra uztea, faunarentzat eta ekosistementzat arrisku larria izateaz gain, estetikari eta paisaiari eraso egitea ere bada. Sortutako hondakin guztiak jaso behar dira (janari hondakinak, ontziak, latak, era guztietako zaborra...) eta horretarako prestatuta dauden edukiontzietara eraman.\nBaimenduta dagoenean bakarrik egin daiteke sua eta horretarako prestatuta dauden barbakoetan. Basoa monumentu eder bat da, eta Naturak urte asko behar izan ditu egiteko. Nahikoa da zigarro mutxikin bat ahaztea, sua ondo itzali gabe uztea, eguzki izpiak kontzentratzen dituen beira zati bat, atzerabiderik gabeko hondamendia eragiteko.\nKontuan hartu natura ingurunean zaratak bereziki gogaikarriak izan daitezkeela. Irratiek, musika erreproduzitzeko tresnek eta antzekoek fauna aztoratu eta molestatu egiten dute lasaitasun bila irten den jendea.\nZaila da Naturaren edertasunaz automobilaren barrutik jabetzea. Garraiobiderik naturalena eta osasungarriena zeure hankak dituzu. Paseatzeko erabiltzen badituzu, osasuntsuago biziko zara eta Naturaz gehiago gozatuko duzu.\nAutomobila desegoki erabiltzeak kalte handia egin dezake natura ingurunean (gurpil-arrastoen higadura, olio-isuriak, etab.) Ez sartu automobilarekin baso eta belardietan, eta ez zirkulatu horretarako baimenduta ez dauden bideetatik (bideak, errepideak…). Aparkalekuak erabili.\nTxakurra pertsonen lagunik handiena da, baina Naturan arriskutsua izan daiteke: zuloak egiten ditu, ganadua uxatu, triskantzak egin eta arazoak sortu. Zaindu ezazu ondo zure txakurra eta lotuta eraman leku publikoetan eta ganadua dagoen tokietan.\nAtsedenlekuen inguruetan zoko eder ugari egoten da. Bilatu eta aurkitu itzazu. Entzun arretaz Naturari, haizearen soinua adarretan, landa eremuko animalien bizitza, zure urratsak, zure pentsamenduak... sar zaitez apal-apal Naturan. Aprobetxa ezazu zure bisita inguruko ondare historiko, artistiko eta etnografiko aberatsa ezagutzeko eta hartaz gozatzeko.\nEz utzi zure bisitaren oroigarri txarrik, errespetatu zabalguneetako altzariak eta instalazioak, zuk zeuk eta zure moduko beste batzuek erabiltzeko dira eta. Naturan egon ondoren, zure arrasto bakarra oroitzapen eder bat eta berriz etortzeko gogoa izan dadila.\nEdozein gorabehera antzematen baduzu: kontrolatu gabeko suak, animalia zauritu edo hilak eta abar, deitu Base Gorrira: 94 446 52 97 edo 112ra.\nNatura gogoko baduzu, kontserbatzen lagundu.\nNatura gogoko ez baduzu, gutxienez ez ezazu parte hartu natura suntsitzen.\nGozatu Naturaz, eta saihestu hondatzea, lagundu eta parte hartu naturaren kontserbazioan.\nNaturatik igarotzen bazara, oroimena eta berriro joateko gogoa beste aztarnarik ez utzi.\nInork ez dezala esan, zure lotsagarri, hemen dena ederra zela zu heldu arte.\nSarbide azkarreko teklak\nL tekla : Zerrenda osoa erakutsi / ezkutatu.\nP tekla : Pantaila osoa txandakatu.\nZenbakizko teklak (0-9): Aholkuaren puntuaren zenbakia ( 10a zeroarekin lortzen da).\nR tekla : Berrerabiarazi.\nEdozein kasutan pantaila osotik atera ahal izando da ESC (Escape) tekla erabiliz.


Sarrikue Ribera Bilbao egoitza - Sarrikue Taldea\nSarrikue Ribera, gure Bilboko erdiguneko egoitza\nBilboko erdigunean kokatuta, Sarrikue Ribera eraikin berezi baten zaharberritze integralaren emaitza da; lan horretan, arkitektura, gerontologia, asistentzia eta irisgarritasunaren alorreko adituek esku hartu dute.\nZalantzarik gabe, diseinu arkitektonikoa ezinbesteko elementua da adineko pertsonei zuzendutako zerbitzu soziosanitarioen bikaintasuna lortzeko.\nEspazio guztiak pentsatu dira okupatuko dituzten pertsonak kontuan hartuz, eta, hortaz, erabateko irisgarritasun horizontala eta bertikala dute. Diseinua planteamendu modular eta polibalente batez egituratzen da, eta, hortaz, solairu bakoitzean bizimodu guztiz independentea eraman daiteke, zeren zerbitzu guztiez hornituta baitaude.\nGure Bilboko egoitzak 7.000 m² karratutik gorako azalera erabilgarria du, 196 egoitza-plaza eskaintzeko.\nAzpimarratzekoa da kanpoalde zabal eta atsegina; bertan, egoiliarrek aire zabalaz gozatu dezakete ingurune seguru batean.\n360ºko Bisita Birtuala\nBilboko Sarrikue Ribera egoitzako giza taldeak oso espezializazio handia du abangoardiako zerbitzu gerontologikoak betetzeko; horien artean, honako hauek azpimarratu behar dira:\n360ºko bisita birtuala gure Bilboo Sarrikue Ribera egoitzara\nSarrikue Riberako azken albisteak\nTaller de repostería en Sarrikue Ribera\nDurante el pasado marzo, en Sarrikue Ribera tuvimos la oportunidad de realizar…\nEl grupo Bailamos en Sarrikue Ribera\nEl pasado 9 de marzo el grupo Bailamos actuó en Sarrikue Ribera.…\nCarnavales en Sarrikue Ribera\nEl pasado 27 de febrero celebramos los carnavales en Sarrikue Ribera. Pudimos…


Kalitatean, alde handiak | Revista - Part 2\n50 mililitroko roll-on ontzian merkaturatzen diren alkoholik gabeko 8 desodorante aztertu dira; hauen prezioak 297 pezetatik (Hydro Genesse) 400 pezeta (Heno de Pravia eta Rexona) ingurura doaz.\nAzterketa konparatiboak bi atal izan zituen: analisi kimikoa eta kontsumitzaileen erabilera.\nDesodorante batzuk krematsuak dira (Hidro Genesse, esaterako) eta beste batzuk, aldiz, likidoagoak (Natural Honey eta Dove).\nDove, Sanex eta Natural Honey laginek hidratatzaile bat daukate; Hidro Genesse eta Sanex laginek, bakterizida. Sanex laginak, horiez gainera, zikatrizatzailea dauka.\nJokaera desberdina dute guztiek baina, halaz ere, balekoak dira denak ere, besapeari darion usaina neutralizatu egiten dutelako.\nZortzietatik bostek arropan aztarna txikia uzten dute. Aplikatu zenetik zazpi ordura, egiaztatu zenez, lagin batean (Mum) lehengaien nolabaiteko endekapena eta bestean (Heno de Pravia) lurrinkiaren hondamen txikia hauteman zen.\nNatural Honey, Rexona eta Heno de Pravia laginek (etiketak besterik badiote ere), eginiko proban ez zuten gutxitu besapearen izerditzea.\nDenetan hoberena Dove da: aplikatzeko unean sentiarazten duen freskotasuna ona da, azkar samar lehortzen da, aztarnarik ez du uzten, lurrinak iraun egiten du eta hezetasuna gutxitu egiten du. Dove bera dugu kalitatea eta prezioaren arteko erlazio egokiena, garestienetako bat den arren. Hidro Genesse eta Sanex ere aukera politak dira, ehunean aztarna txikia uzten duten arren.\nJoan aurreko orrira: « Kalitatean, alde handiak


Euskal sukaldaritzan trebatzen. Noticias de Navarra\nEuskal sukaldaritzan trebatzen\ngure lurraldeko produktuak kontsumitzerakoan, gure ondareari jarraipena ematen diogu\nTestua eta argazkia Lakuntzako Herri Eskola - Viernes, 28 de Abril de 2017 - Actualizado a las 06:08h\nGure ikasleek tarte oso atsegina igarotzen dute sukaldeko zereginetan. (LAKUNTZAKO HERRI ESKOLA)\nGure lurraldeetan lanaren fruitua eta jakintza biltzen dituzten produktuak ditugu. Hauek ezagutu eta kontsumi-tzen jarraitzen baditugu, gure ondareari jarraipena ematea lortuko dugu. Hori dela eta produktu horiek eskolan sukaldatzen ikastea interesgarria iruditu zitzaigun.\nMotibazio horrekin, duela aste batzuk, Euskal sukaldaritzan murgilduta ibili ginen eskolan.\nAntolatu genituen ekintza horien helburu nagusiak Euskal produktuak zeintzuk diren ezagutzen laguntzea, bertako sukaldari ospe-tsuen bizitzan sakontzea eta ikasleak sukaldaritzan parte hartzea izan ziren.\nEkintzekin hasteko, Lehen hezkuntzako irakasleek euskal sukaldari ospetsu bat aukeratu eta, mailaz-mailako ikasleak sukaldariaren informazioa bilatzez arduratu ziren. Gela bakoitzak informazio garrantzitsuena (bibliografia, plater ezagunenak, Michelinizarrak…) hormairudi batean jarri zituen, besteei ezagutzera emateko asmoz.\nOndoren, talde bakoitzak euskal produktu bat erabiliz, pintxo bat prestatzea zuen hurrengo lana. Horretarako, ikasle eta irakasleok egun batez sukaldaritza lanetan aritu ginen.\nHHko ikasle guztiak 3 taldetan nahastu eta sukaldaritza tailer desberdinei aurre egin zioten.\nBestetik, LH1.-LH6.maila bitarteko ikasleak, gelaz gela, osagaiak erosi, erabili beharreko tresneria eskuratu eta pintxoa prestatzez arduratu ziren. Kide guztiak parte hartzeko, arduratsu sentitzeko, autoestimua indartzeko eta sukaldaritzan ohitura osasuntsuak barneratzeko, ekintza hau baliogarria iruditu zitzaigun.\nAsteari amaiera emateko, ikasle eta irakasleok elkartu eta pintxo ezberdinak dastatzeko aukera izan genuen.